Thinphaan um - Chinland Today Media\nJune 9, 2009 9:56 am·0 comments\nCuruangah a cakmi Pathian ih kut hnuai ah tangdor te in um uhla Amah in caan a kim a ti tikah a lo khaisaang leh ding. – 1Peter 5:6\n– 2Sansiarnak 32-33\n– Johan 18:19-40\nKan fapa le pawl an nolai ah kan duhzetmi leknak cu Risk timi leilungtlun ram hmuah neh dingih zuam-awknak a si. A lektu pakhat ciar in ram an laak vingvo theinak dingah an raalkap pawl an cangvaiter. I nuamtertubik cu a thokpek ih a nehtu in a cem tikah a neh dah lemlo. Ziangahtile a uar awk an hmuh tikah amah dodal dingin a lektu dang hmuahhmuah an kom aw thluh ttheu.\nKan thinlung ih thei cingin siseh, theih loin siseh, thil titheitu mi uar aw pawl ngaih lo a olte. An um daan hrimhrim in midang pawl kha anmah dodal dingin, asilole daite’n an thu el dingin tha a pek.\nPathian ih huatmi thil pasarih lakah a pakhatnak cu puarthau mit-hmai a si. Mi pakhat in a porh aw ih midang a nautat tikah a mit-hmai ah a lang. Pathian in a puarthaumi mit-hmai a huat cu mangbang ding a um lo.\nMi puarthau le thuneitu pawl in midang lungkim lonak cu an poisa lo nain Pathian ih dokalh hngainak cu ziang siar loin an um thei lo ding. “A cakmi Pathian ih kut hnuai ah tangdor tein um uhla Amah in caan a kim tikah a lo khaisaang leh ding,” (1Pet. 5:6). A hnenih kan pek awk tikah puarthaunak ih a suahpimi phaan-ummi nunzia hrial in Pathian ih tangdor riantu kan si ding.\nKa neihmi si loin ka cohlanmi a si,\nZaangfahnak in i pek ka zum veten;\nPorh awk le puarthaunak tel loin,\nZaangfahnak ih runmi misual ka si.\nZohman in mah le mah le Khrih veikhat te ah a sunloih thei lo.


Pathian ih Hrinmi - Chinland Today Media\nPathian ih Hrinmi\nJanuary 19, 2012 11:23 pm·0 comments\nMi tthenkhat cun an cosaang ih an zum; curuangah Pathian ih faate si theinak thu a pek. Pathian ih faate an cannak cu leilung daan, minung thiilesa in hrinmi a si lo; Pathian amah rori kha an Pa a si.\n–\tJohn 1:12-23\nBible Siar Ding: Rom 4:8-5:2\nKa hmai ih um pawl mit-hmai ka hmuh tikah Pathian ihsin suak mi an si timi ka sim thei (John 1:13). A caancaan ah Pathian ih huham kan sungah a um ti ka thei. Cumi cu kan thazaang cah laitak hnakin kan derdai caan ah a si sawn ttheu, Abraham sungih huham cahnak cu a taksa thazaang a ttumsuk tikah a cak deuhdeuh vekin.\nSarah cun an lei tisa thinlung le khuaruahnak in an sinak a zoh awk tikah fanau pom thei ding an si nawn lo zia lawng a thei. Asinan Abraham cun amah le Sarah ih taksa ruangpum zoh loin Pathian ih thutiamkam cu a cang tengteng ding ti a zum.\nAbraham in fapa pakhat a nei. A cithlah cu zumtu kawhhran zate ih ci a si ih tifinriat kap ih vutneel zat in siar cawk lo an si. Pathian sungah zianghman rikhiah a um lo timi theihter in duh, ih kan nunnak sung khalah leitlun daan ih rikhiah um lonak ah hruai thlenh in duh. Hih dinhmun le sinak cu Ziangkimtithei (Omnipotent) Pathian a sinak huham in minung nunnak sungah a tlaitluan in a hnattuannak a si. Pathian le minung theihthiam awknak dinhmun ah in hruai ding.\nMi hrekkhat in taksa tonghtham an duh; mitthen cun thlarau nun tonghtham an duh; mitthen cun Thlarau Thianghlim thawn baptisma co ding an duh; ih mihrek cu Pathian ih huham thiltitheinak thawn khat dingah an duh ve. Na hrangah khal a si thei ve.\nAtu ahcun zumtu na si zo. Pathian Ttongkam na theih tikah tidam in na um ding timi lo theihter ka duh. Mihrek in tidamnak an duh; mihrek cu rundamnak tla si thei men; mitthen cun nun thianghlimnak tla si thei ih Thlarau Thianghlim baptisma tla si thei.\nPaul in, “Zumnak ruangih kan comi Pathian zaangfahnak sungah atu hi kan um. Curuangah Pathian sunlawinak kan ttawm ding tiah ruahsannak kan nei ih kan thin a nuam,” a ti (Rom 5:2). Zumnak in na nunnak sangka ong awla cule Pathian a rung lut dingih na ttulmi hmuahhmuah cu pek le tuahsak na si ding. Thukamnak cu zumnak parih a dingmi a si. Abraham bangin Pathian a zumtu hmuahhmuah hrangah a si. Zaingahtile Abraham cu thlaraulam in kan zate ih pa (father of faith) a si (Rom 4:16).\nThil pathum hna an ttuan tlang: Zumnak (Faith) in Atak (Facts) a hringih cumi cun Lungawinak (Joy) a suahpi.\nPathian ih Thutiamkam Rinsannak\nHuham Neimi Ttongkam


Duhdawtnak In Rinhmainak A Nei Lo - Chinland Today Media\nJanuary 28, 2012 12:02 am·0 comments\nFiang tein ka lo sim: zokhal sisehla a thinlung sungah rinhmainak nei loin a sim vekin a cang tengteng ding tiah a zumfek ahcun, “Hih tlang hi thawn awla tifinriat sungah va tla aw,” a ti khalle tuah sak a si ding.\n–\tMarka 11:23\nBible Siar Ding: James 1:2-15\nFala le tlangval a duh aw mi thuhla na thinlung in vun suangtuah hnik. Caan tawite sungah pakhat le pakhat lakkarah a nasazetmi duhdawtnak an nei awton. Duhdawtnak ih thinlung muril hi ziang a si pei? Cumi cu rinnak ih thinlung a si. Rinnak le duhdawtnak cu unau an si. Tah daan ah fala le tlangval karlak ih an duhdawt awknak cu an dik veve. Pakhat cu Saklam ah a feh dingih a dang pakhat cu thlanglam ah a feh ding, sikhalsehla an duhdawtnak ruangah pakhat le pakhat parah rin-umnak an nei veve ding.\nCumi cu kan Bawipa Jesuh parih duhdawtnak kan neihmi thawn sinak a bang aw a si. HIh nuntharnak sungah Pathian in in hruai lut, ih Paul in hiti’n in sim: “Ka u le ka nau tla nanmah ih thuhla khal ahhin cuvek tthiamtthiam in a si. Daan thu ka rel a si ahcun nannih cu Khrih ruangpum ih taksa tthen nan si zo ruangah a thimi nan si. Asinan atu ahcun Pathian hrangah rah ttha nan rah theinak dingah thihnak ihsin thawhter saal a simi pa ih taa nan si (Rom 7:14). Pathian in a famkimmi duhdawtnak le rinnak hmun ah in hruai thleng zo. Pathian sungih hrintharnak a neitu cun Bawipa Jesuh ah rin-umnak a nei ih thianhlim lonak sung ihsin a hnukdawk aw a si. Nupi le pasal pakhat le pakhat karlak ah a thianghlimmi duhdawtnak thawn rin-umzet ih an um vekin an lakah thudik lo a leeng thei lo. Cuvek in Jesuh a duhdawtu cu nun thianghlim in an nung a si.\nKan thinlung sungah rinhmainak a um thei lo. A Ttongkam kan siar le kan zum vekin Amah cu kan parah zaangfahnak thawn a khat ih A nun rocotu ah in tuah . Bawipa cu moneitu a si ih kannih cu mo kan si. A Ttongkam cu kan hrangah nunnak a si (John 6:63), kan nunnak in thlengh, tisa daan a hlon ih vanlam daan thawn in thuam.\nPathian duhdawtnak cu leitlun duhdawtnak thawn tahtthim theih a si lo. Pathian ih Thlarau hnen ihsin phuanlangnak kan co a ttul. Pathian ih duhdawtnak in kan hrangah Jesuh a runter ih cuih duhdawtnak thotho in zumtu ah in canter. Nan ttonttaihnak kip ah Bawipa cu na cahnak a si ding. A tonghthamnak na ttul. A lo duhdawt timi ciing ringring aw. Bawmtu nei loin na um caan ah, zaangfahnak ih khat Pathian zoh aw, Amah cu duhdawtnak a si, na ttulmi nunnak, cahnak le huham a lo pe ding.\nJesuh thawn thinlung takin pawlkomnak kan neih ahcun kan zumnak cu a ttumsuk thei lo ding.


Ralkap in LuMin an kai nak san | Falam Online Media\nRalkap in LuMin an kai nak san\nPukmah 505 thubuai orhter a simi Lemcang thiam hminthang LuMin cu February 20 zaan ṭim ah Palik in an kai.\nInn ihsin an suahpi hnu ah a nupi Khin Sa Pee Oo in Facebook ah live a thlah ih “palik tamzet in kan inn sangka an siat ih Lumin an kai. Awka hringhro zet hmangin an cangvai ih khawi lam ah an hruai tum, ziangruangah an kai tikhal rel lo in an hruai cih. In run hram uh law” ti`n ṭap phah in a ṭong phah.\nLuMin telin ramsung milar 6 cu cozah dodal dingin mipi lungtho tertu an si tiah ralkap in pukmah 505 thubuai orhter in February 17 ah kaih theihnak ca an rak suah.\nTuhrihtiangah amah rualih thubuai an tuah sakmi lakah LuMin lawng kaihkhih a si hrih ih an kaihnak san cu February 20 zaanlam ih video a thlah mi thawn pehparawnak a um ding tiah mipi lam in zumnak an nei.\nCuih Video cu minute 5 kimzik hrawng a sau ih zarhte ni ih Mandalay buainak, hriamhrei hmang ralkap dem nak le ralkap uknak dotu mipi pawl kan fimkhur a ṭul zia pawl a rel tel.\nLuMin cun “tuini Mandalay thilthleng cu theih nuamlo, tuhthang duhumlo zet a si. Keimah bangin mipi pawl khalin tuarhar ningnat um nan tiding, kei khal ka thin hnengnak a puakkuai.”\n“Asinan, tuṭum buainak ah mipi kan thupit zia hi hngilh hlah uh si. Atu an cangvai dan kan zoh ciang a si le tumtahnak an nei ti hi kan hmu thei. Meithal hmanglo khalin mipi an ṭhekdarh thei. Cucingin meithal an hmang thotho cu thang in kam mi a si.”\n“Ramleng lam ah an hmakhua a pit vivo tikah an hrang ih lamziin pakhat um sun cu mipi hi kan si. Thahrum, a hrang zawng i cangvai dingin a haha ten mipi in nor rero. Cumi theithiam loin le supaw thei loin kan cangvai pang a si cun an Thang kam mi ah kan lut a si mei ih 88 kum vek thuanthu kan nolh sal ding a si” a ti. (Kimciang in a video a tanglam ah zoh aw)\nHimi thucah tawi a nei mi ah ralkap hmuitinmi a rel famkim thluh ruangah kaihkhih a tuar mi si ding ti`n mitam zetin zumnak an nei a si.\n← Yangon : Palik vaktawi pawl in Zaan thim hnu ah Mipakhat Kap That\nFalam : Hmun 3 rori ah Chin Phunpi Ni an hmang →


Po Thaw siatton thu ah MMA community Annka - Falam Online Media\nBomb puak hliam thawn ralkap Siizung ih um MMA fighter Po Thaw cu atu ih a tuar mi harsatnak pawl tuarfei zetin a pahtlang thei ding zum a um thu MMA fighter Bozhena Antoniyar in a rel ih “MMA community in kan lo dinpi/tuarpi” a ti.\nAmah cun “ralkap Siizung ah tuamhlawm in a um ti`n thuthang ka dong. A nunnak hrang tiang phan sak ding a um lo tiah ka thei ih lungawi um zet. Dam lohli dingin thla ka cam sak. Amah hi mituarfei zet a si” a ti.\nPo Thaw cu May 5, Yangon ramṭhen, Natmauk ziin ih Team PT fitness center bomb puak ah hliamhma nazet tuar in Siizung ih tuamhlawm a si lai ah SAC ralkap pawl in an kai mi a si.\nLoikaw ih ṭhanglian, Myanmar National Boxing Champion voi 2 rak sidahtu Bozhena Antoniyar cun “hivek dinhmun a thleng ding ti ka rak ruat ban lo ih thin khal a nuam lo zet. In ṭulbik caan ah a kiang ka um thei lo hi poi ka ti zet. Mipi lam khalin nasaten thlacam sak uh. Po Thaw khal lungsia thinnau loten ṭangṭenṭo seh tiah ka sim duh. Dothlennak a tawp tikah kan tongaw leh ding” a ti.\nPo Thaw cu leitlunhuap MMA pawlkom tumbik 5 lakih telbanve ONE Championship ah fighter dinhmun ih rak telbanve a si ih Kawlram sung khalah MMA fighter dinhmun in hminthang a si.\nPo Thaw siatton thu ah leitlunhuap hminthang MMA arsi Aung La Nsang khalin poi a ti thu le a rak tuarpi ve thu instagram ah a tarlang ih “miṭha lungtluang a si. Mina hrang thi hlut khal a teima zet. Mithleidang neiloin mibawm ringringtu a si” a ti.\nPo Thaw siatton thu ah SAC ralkap cun hitin thuthang an suah\nDagon University ih Tlawng ṭheh suak, Yangon khuami Po Thaw siatton thu ah bomb puaknak naivai ih um a rual le pawl simmi le ralkap thusuahmi a bangaw lo.\nRalkap lam cun “bomb a tuah tum lai ah cangsual in a puak ih a kut le taksa dangdang ah hliam a tuar” tiah an phuang.\nNorth Okkalapa Siizung ih an tuamhlawm lai ah SAC ralkap in an kai ih nunau pakhat telin Siizung thlentu mipathum khal an kai cih.\nRalkap lam cun Siizung ih an phurnak mawṭaw ah kut ih tuahcawp bomb an hmu thu, Team PT fitness center sung khalah pistol, cerek le puakkuai thei thil tuahnak bungrua an hmu thu, thuthang an suah ih hivek cangvaihnak neitu cu Daan vekin kaihkhih thuṭhensak an si ding tiah an phuang.\nThu felfai theitu` Annka\nPo Thaw rualṭha hminthup mipakhat cun “an that tummi a si. Dothlen cangvaihnak ah langhngan rorin a tel ringring. MMA fighter a si vekin thahrum zawngin siseh sualaw khal a thiam ih ‘nan ngam ceng a si le thirkulh sungah kan sualaw ding’ ti`n duhphorh cangvaihnak nei in ralkap pawl a rak ngiar hai.”\n“Hminthang le mino pawl ih rinsanmi a si ruangah tuvekin an phiar mi a si. Bulpak lole hmaton in olten kan kai theiloding ti an thei ruangah May 5 ah bomb thawn an puah that tum.”\n“Bomb an puah hlan minute 15 hrawngah Utopia Tower kiangkap hrawngah hnupuai pangai hruk ralkap tamzet an thleng. Palik ṭhenkhat khal an um ih Team PT fitness center sungah zo pawl an um tikhal an zingzoi.”\n“Hnipuan pangai hruk ralkap milai pawl an tlan hnu reilote ah bomb a puak. Voi 3 a puak ih Po Thaw cu a nunnak hrang tiang phan sak umding khawpin hliam nazet a tuar. Cuhnu ah Siizung lam ah an panpi cih” a ti.\nSAC ralkap cun ramsung mihminthang tamzet cu thubuai tuah sakin kaihkhih dingin an hawl ringring.\nHminthannak hmangin thudiklo theh darh ti`n siseh, raltho dingin mipi ṭhangphawktum tikhalin siseh, Daanlo ih dinmi NUG le CRPH thapek peihtlaihnak nei ti`n siseh thuphunphun suah in Myanmar ramsung hminthang tamzet le Dothlen cangvaihnak ih Langsar deuh pawl cu kai tum in SAC ralkap in an hawl ringring a si.\n← People’s Defence Force in Ram le Mipi hrang thutiam 4 pholang\nKhawpi sungih raldo danding zir rero zotu Gen Z →\nKyat Ting 20 hlawh ding vek ih Bumawknak kan ralring a ṭul\nApril 9, 2022 April 9, 2022 Ni Hnem Sung 0\nJuly 5, 2021 July 5, 2021 Ni Hnem Sung 0


2008 Kumthar Cibai! - Hre Mang\n2008 Kumthar Cibai!\nLai Kumthar Cibai!\nHmuntin ramtin ah a thleng mi, ka miphun pi, ka thisen zawm pawl nan\nhnenah thucah tawi thawn Lai Kumthar Cibai ka lo buk hai asi!\nLeiltun khawmual a laifang khawpi pakhatkhatah Laimi zapi ten\nKumthar puai hmang tlang thei sehla ziangtluk a nuam ding ti uhlaw!\nSihmansehla duhthusam a kim lo hmanah santhar thiamnak ruangah\nramsung ramleng pehtlai aw thei in electronic in cakuat awk a theih\nmi hi cantha rak la in Kumthar Cibai unau thuruah nan hnenah ca in\nka rak kuatnak asi.\nTuihlan kumkul rei ah Kawlram ka rak suahsan ih ka miphun hrangah\ntiah peng thawnhra lenglo ka no lai canah ke thawn ka rak feh ih a\ntawpnak ah kan lamzin a tawp tikah Pathian hnenah ka nunnak hi\nilaksak sawn dingin ka rak dil. "Kan miphun, ka san milai pawl a suk\na so ah farah zawnzai hnianghni ten an vak an tawi mi, ramsung\nramlengah mithmai sia te thawn a vak a tawi rero mi ka thisen pi ka\nmiphun pi pawl hi ka mitthlam ah an lang ringring tikah an hrangah\nka duhvekin thiltha ka tuahsak thei cuang fawn lo, ka nunnak hi\nilaksak sawn aw" ti ah Pathian ka rak dil nan a tutiang ka nunnak cu\nPathian in inzuah hrih lai ih ka awmsung ngainak ca tla ramsung\nramleng um kan milesa, ka miphunpi le thisen pi pawl hnenah ca in ka ngan thei lai asi.\nKa san minung pawl tawnmi harsatnak pawl cu ka tawng dah ve theh asi ka ti asile tampi cu ka dik zet ding ka zum. Phunhrek tlawngkai\ndingah nitin a suk aso pengruk ke rori in feh tahratin, lailam\nthingphurh lo thlawh, lovah, cahmang khawh le lorih harzia; Falam le\nHakha ah phunhra kai in farah zawnzaih siseh; Mandalay University ah farah zetin tlawngkai fimnak zir a harzia pawl siseh; Mizoram le\nKachin ram pawlah ziangtluk in kan mino thatha harsatnak tawngin\nkuli an hlawh ti pawl siseh; ramdang ah ramdang misa sinak ruangah\nrawl ei lo khawpin thawng inn sung zun le ek hing lakah thawng tlak\nih a harzia siseh; taksa damlo in thisen kang cuahco in sungkhat\npawlin ziangtik a cat thla ding tiah kiang ihsin kil mi si le\nPathian hnenah au ruangro ih harsatnak siseh; hramlak tuurul sukso\nah vunvel in a ei siatnak kezaphak ihsin thisen suak cuahco tiang\nkhawp in hram lakah ke in feh rero in miphun le ram hrang ruat ih a\nharzia siseh; ram le miphun hrang ruatin rilrawn tuar in Naga\ntlangsang fikfa le cangvat lakah thlathum sung rawl-ngai ei lo\nrilrawn ih a harzia siseh; India ralkap motor thawn zan it loin\nmeithal le hriamhrei thawn thin-ham-kai loin zanvar ruahsur lakah\ntlan rero ih a harzia siseh; India ramah refugee hlawh malte cafung\nleinak daih fangfang thawn phunsang tlawng kai a harzia siseh, Bible\ntlawngah pumnat nei in rawl thitha ei ngam loin a kumtel ca zir rero\nih a harsatzia siseh, America ah tawlrel tu nei loin mai insang\nelkawlin hnatuannakah miphun dang pawlin tong dang ruangah le hmel dang ruangah hmuhsuamle zawkzet nak le diklo zetih thleidannak ih a harnak pawl siseh; duhdawtzetmi mai miphun pi ruatin peng zasiar vaktawi rero laiah nautat hmuhsuam, huatnak le thuphan puhnak pawl tiang tuarih a harzia siseh; mai miphun hrangah thiltha duh ruangah zan itthat loin khawruahcan ih phur a rihzia siseh; Pathian hnenah bawmnak dilin\nmittlamah alang ringringmi kan milesa pawl hrangah mitthli tla in\nbawkkhup thlacamnakin siseh; mipa pakhat in mah rori in ningzah\nmualpho nak asi tiah ruat mi dinhmunah mah rori tlu sia in ha cang\nrial a harzia siseh, harsatnak ti ah laimi pawlin kan ruat mi tampi\nlakah ziangmawzat cu ka tawng ve asi tiah ka ruat aw aw ih cuvek\ndinhmun ah a dinglai tu siseh a tawng lai ding pawl le lanzo pawl\nhrangah siseh ca tawite ka ngan in Lai Kumthar Cibai ka lo buknak asi.\nKa tawn mi pawl hmuahhmuah cu porh awknak sisawn loin ka duhdawtmi ka miphun pi, ka san misa pawl hnenah, "Harsatnak cu a lo siatsuah tu ding asilo a lo ticak sinsintu sawn an si" ti ah keimah hi a nungmi tetti (living testimony) ka si tiah ka sim duhsan nak sawn\nasi. Harsatnak na tawng tampoh asile thlarau lamah Pathian thawn nai sinsin dingin zuam aw. Na duhdawtmi pawlin an lo hua, an lo relsia, an lo phatsan asile ziangtluk na duhdawt hai timi hniksaknak sawn asi ih na duhdawtzia na langternak ding hrangah na hrangah cantha sawn asi. Farah zawnzaihnak, harsatnak in na hmai thimzetin a khuh vekin na thei ih nangmah in tuah thei mi zianghman nei nawn lo vekin na thei aw aw asile nangmai tuahthei mi parah hngat aw nawn loin Pathian thuhnuai sawnah tuhlut aw aw la amah in ziangkim na hrangah a tumtah mi pawl a tikcu te ah a famkim ter theh ding asi. Kan\nmiphun Pathian a thatzia a nungmi tetti (Living testimony) ka si ka\ntinak khal, a tlunih ka tarlang mi harsatnak pawl hmuahhuah cu kaan\ntahratin Tlawngzawl tlawng ihsin Tibual, Falam, Hakha, Mandalay\nUniversity, Kachin hramlakah, Bangladesh ah, India ah, Delhi\nUniversity, Grace Bible College, Cohen University & Theological\nSeminary, Aizawl Law College, Hartwick College, ah Indiana\nUniversity ah, hmuntin ih ka khualthlawnnak hmuahhmuah ah kan miphun\nPathian a thatzia hi ausuahpi asi tikah mi zokhalin kan miphun\nPathian tthatzia hi ringhlel hlah haiseh ti duhsawn ruangah asi.\n"Voi tampi cu hotu tha, hruaitu tha kan nei lo, kan lung a rual lo"\nti ah mi zosimaw phunzai kan thei theu ding. Hotu tha, hruaitu tha\nnei in lungrualnak ding hrangah nangle kei in hma kan lak lo asile\nmidum mirang, kawl le vai pawlin ziangtik hmanah lungrual dingin le\nhotu tha nei dingin in tuah sak dah lo ding. Van ihsin Pathian in\nhotu tha cu puantawm thawn in thlak dah fawn lo ding. Asile ziangtin\nkan tuah ding?\nHotu tha cu kanmah lakah an um asi. Pathian in milai a siarsiam ih\nmiphun le hnam, ramtthen a siarsiam rualrualin an lakah hotu,\nhruaitu tha, Pathian ttihzah, dingnak le diknak thawn Pathian\nthuhnuai ah nungin mipi kaihruai tu ding cu miphun tinkim lakah\nsersiamtu in a ret theh. Milai lawng asilo, nunnak a nei mi, ramsa\nsihte vate pawl khal a burin an umnak kipah hotu, hruaitu thulun\nding le thlun dingmi sersiamtu Pathian in a pek theh hai asi. Milai\npawlin kan sual tuk (at tuk) ah, mai mimal duhhamnak le hmakhua\nsialnak ruangah Pathian vozem tuanvo nei tu, hotu le hruaitu khal\nkan theithiam lo theu sawn asi. Curuangah, mi zokhalin kan milesa\nmibur kan um khawmnak kipah zovek milai hi Pathian in kanmah\nkaihruaitu, hotu dingin tuanvo a pek timi zoh in tangdawrnak thawn\nPathian duhnak hnuai ah kan tuhlut awk thei a thupi sawn. Cuticun\nPathian in kanmah hruaitu le hotu dingah tuanvo a zemmi tuanvo a\npekmi kan hawlsuak thei nak ding lamzin umsun cu hitin asi; kanmah\nle mibur umkhawmnak cio ah, mah le telnak pawlkom cio ah hruaitu\npawl upat le an dungthlun in thiltha tuah dingin in kaihhruainak ah\nphurzet in upatnak le tuhlut awknak thawn mibur kan fehtlang thei\nlawnglawng ah zo hi Pathian in kan lakah hruaitu hotu ah in pek asi\ntimi a fiang vivo dingih miphun, ram , le mibur pawlkom tinah\nhmasawnnak kan hmu thei ding. Dodal awknak, eltai awknak, iksik\nawknak in mibur pehtlaih awknak a luahkhat sung poh cu Pathian\nThlarau hnatuannak a lang thei lo vekin zovek milai pawl hi Pathian\nin kanmah in kaihruai tu dingah inpek asi ti khal kan theithei lo.\nHotu tha, hruaitu tha cu kanmah lakah Pathian in in pek mi a um asi\nti cu zo cio khalin rinhlehnak nei loin zum in nunpi cio uhsi.\nPathian in inpek mi hotu hruaitu tha cu hawlsuak thei dingin\ntangdawrnak thawn Pathian thuhnuai ah kan tuhlut awk cio a thupi.\nMilai thuanthu santiluang zoh tikah sankhat hnu sankhat hmaisawn\nvivo dingmi kan sinak a lang; kan thinlungput, fimnak thiamnak le\nthansohnak lam khalah hmasawn vivo ding kan si. Tuihlan kum 200\nhnakih rei lo, mirang pawl an ra thlen hlan ahcun kan pu kan pa pawl\nthisen suah aw aw in an rak that aw rero theu. Hrinkhat le hrin khat\nral ah an rak cang. Santhar misa pawl, ke hmailamah kan kar vivo a\ntul. Kanmah vengsung cio ihsin thusia, khuahlan lungput tha lo, hrin\nlehrin thleidan awknak, mise hrin le lalrhin, mimal iksik awknak,\ninsang le insang, khua khua, tlang le tlang, pawl le pawl, dokalh\nawknak, eltai awknak pawl kan tlansan thei a tul. Miphun siatsiahtu\nnunphung tha lo (social evil) pawl kan tlansan le kan doneh thei a\ntul. Khuahlan san ahcun paraltha cun raal pawl thisen suah ih rallu\nla tamtam kha rak sunlawih le cawimawi an rak si. Asinan santhar san\nahcun paraltha cun amah a hua tu a duhdawt thei ih a hrin dodal tu\npawl, a pu le pa rak tuahse tu pawl parah duhdawtnak le thatnak in\npehtlaih awknak tha a tuah sal thei tikah cawimawi le upatnak cosawn\nBiaknak lam kan zoh asile Khrihfa kan sinak kum 100 a kim zo.\nKhrihfa kan si pek te ahcun khuahlan rirai biaknak ihsin khrihfa kan\nra cangih kawhhran pakhahkhatah member kan si ahcun kan rak lungawi\ntawk tla asi thei. Santhar sanah kawhhran member sinak le hmin lawng\nsi nawn loin Khrih dungthluntu miphun, Pathian ih hril mi miphun,\nkan sinak cu kan nitin nun ah a fate bik in a tumbik tiang\nthuthluknak kan tuah nak tinkim ah lang dingmi asi. Tuisun ah nang\nle kei in ziang kan hril timi hin kan miphun hmin a tuah tha in a\ntuahsiat ih kan miphun Pathian khal a thangsiat in a cawimawi thei\nasi ti thei ringring in kan taksa in a har le naa a tuar can tampi\nhman sehla a ra lai dingmi kan miphun thuanthu saupi cu ruat in\nthiltha sawn le Pathian duhzawng in nitin ke kar thei ringring\ndingin kan zaten kan zuam a tul.\nKan society (Laimi zapi huap) hi leitlun khawmualah a tlancak pawl\nthawn kan tahtthim asile kum thawng siar lenglo in dungah kan um lai\nhrih. Western ram pawl, Europe le America pawl cu sim hrih lo in,\nAsia ram Malaysia le Singapore, tvp zoh asile Laimi pawl cu midung\nhu ah hla pi ah kan um lai. Curuangah, miphun dang in nikhat ah\nnahzi 8 hna an tuan asile kannih nahzi 16 sung hna kan tuan a tul.\nZetnak ral kan do a tul, mai ei khawptawk fangfang ngah dingin\nhnatuan hi a tawk lo, mai cuamsung lut ding lawng ruat in hna kan\ntuan asile kan milesa tampi kan mipi in rual bannak ding lamzin a um\nlo. Isreal pawlin Jerusalem temple an rak sak tikah an kehlamah\nmeithal kengin an vawrhlamah tlakrawh kengin an Pathian Biak Inn pi\nan rak sak vekin, nitin mimal le insang hrang ei in hawl phah in kan\nram le miphun le kan miphun Pathian hmin sunlawinak ding hrang taima\nzet le tairial zetin hna kan tuan a tul. Cuticun, canpual tha a nei\ndeuhdeuh ramdang ramnuam a thleng pawlin sumpai in siseh thu le hla\nin siseh lamzin hmuhsak aw le bawm aw tawn in unau thinlungput in\nkan bawm awk tawn lawngah kan milesa pawlin khui tawkah ziang kan\ntuah asi khla le Pathian mithmaitha co in leitlunah zohtthim tlak\nmiphun, mimal, mibur kan si vivo thei ding asi.\nBeidawng ding kan si lo. Kan miphun Khawzing Pathian in Laimi pawl\nsungmuril ah milai sinak fimnak a ret mi Laimi thlarau hi zoh fiah\nasile ziangtluk mangbangza fimnak le tairialnak thawn a hnget khoh\nmi thlarau thawn sersiam kan si timi hmuh theih in a lang rero zo.\nAmerica ramah cozah hnatuan in kumli lenglo, American milesa pawl\nrian in hna ka tuan tikah ka kutsungah ka kaih mi insang mimal hi\nmilai 700 ihsin 1000 karlak an si theu. America ramtha le ramlian ah\na suak le thanglian nacing in nitin nuntu khawsak danah harsatnak a\ntawng ringring mi USA ah milai million telin an um ti ka hmu.\nAmerica ralkap rak tuandah, veteran, rori milai 300,000 lenglo inle\nlo nei lo (homeless) in an umih 40 million lenglo health insurance\nnei lo an um lai ah USA a thlengmi Laimi pawl dinhmun umtu le\nnuncan ka zoh tikah kan Chin miphun Pathian in Laimi in duhdawtzia\nlungawi thu simcawk lo ka thinlung sungah a luangliam. Lai khawte ah\ncawleng hman mawng dah lo, caw-hal hman nei dah lo mi tampi USA kan\nthleng tikah kum rei lo te ah motor thatha inn thatha lei in tairial\nzet le zuam zetin hna an tuan mi ka hmuh tikah kan miphun Pathian cu\na ttha ngaingai asi ti ka zummi hi ka zum sual lo asi ti ka\nKawlram ralkap uknak hnuaiah kan laimi tlawngta pawl hrangah cozah\nbawmnak (scholarship) thawn ramdangah phunsang tlawngkai ding cu\nruahsan ding a um nawn lo tuk asi. Cutluk in kan ram uktu in kan\nmiphun hmasawnnak lamzin in khamsak theh lai ah, mangbangza Pathian\nduhdawtnak a langmi cu kan dung kum rei lo te ah North America (USA\n& Canada) ah Chin mi phunsang tlawngta pawl pehtlaih awknak\nwww.RIHEDU@yahoogro ups.com kan rak dinih Chin Student Union of North\nAmerica (CSUNA) kan rak din. Cutikah USA le Canada lawngah Chin mi\nphunsang tlawngta cazin kan lak tikah tlawngta 150 hnakih mal lo\nChin miphun phunsang tlawngta kan rak um. Chin Pawlpi in kumtin te\nLai Kumthar Puai kan tuah ttumah phunsang tlawng degree ngah pawl\nlungawipi nak kan tuah theu tikah kumtin te 15-20 hnakih mal lo in\nUSA ah degree an ngah ringring. Cumi degree ngah mipawl lakah\nleitlun in a ngaisan zet mi engineering, science, arts, le medical\nscience pawl tla an si. Cuvek thotho in Leitlun khawmual tin ah a\nceng mi Laimi pawl kan zoh vivo asile fim zirnak le phursum leilawn\nnak ah tlan kan zuamnak taimaknak, tairialnak pawl zoh asile kan\nPathian cu nasa ten a cangvai asi ti cu zep theih lo tluk in thlarau\nmitin kan zoh asile hmuh theih asi. Ziangtluk lunghmuiza lungawiza\nso asi kan ti cio ko lo maw?\nHmunhrekhat ahcun kan miphun hmin cu se zelzel in thangsiat tla kan\nhlawh men thei. Kan farah tuk, kan harsa tuk ruangah kan milesa\nlakah rilrawng tuar loin ruk rak ru tla an um men thei. Theihnak\ntlaksam ruangah siseh thanlen nak in a zir lo ruangah siseh mizia\ntha lo le mawi lo zetzet a rak nunpi rero tu tla kan rak um men\nthei. Sihman sehla khua a thlai hrih lo. Kum 2000 kuimah Aizawl,\nMizoram kan um laiah Aizawl Radio rori in "Kawlram mi (Laimi) pawl\ncu Mizoram sualnak tipungtu" ti ah an rak puang dah ka theih tikah a\ntutiang ka thin a naa ringring lai, ka theih hngilh thei lo. Sikhal\nsehla, kan kiangkap um pawlin ziang an sim, ziangvek nautatnak kan\ntong timi hnakin tuisun ah nangle kei in ziang kan tuah ih ziang kan\nhril timi hi kan thuanthu ngan rero tu sawn asi. Hmuhsuam nautatnak\nkan tuar khal asile kan miphun Pathian in kan hmaika ah a ret mi\npohpoh cu mah le mah zir awknak ah hmangin tairialnak zuam sinsin\nnak sawn ah hmangin duhdawtnak in kutkai in feh tlang zuam ten to\nLeitlun khawmual kan cuam tikah Laimi cu miphun malte kan si.\nDuhdawtnak in pumkhat nun in, insang khat suak, sulkhat kual\nthinlungput nei in kut kai in ke kan kar thei a tul. Pawlkom, hrin\nle hram, thlang le tlang, thleidan awknak, huat awknak, eltai awknak\npohpoh cu tlansan hrimhrim a tul tuk thlang. Kan dunglam ah ziangvek\nriahsiatnak, thinhengnak rak tawng dah cio hman sehla kan dunglamah\na cang mi cu kan hmailam nunkhua rorel tu ah kan can ter lo a thupi.\nMi zocio khalin "Kan miphunpi ka hua hnakin, ka miphunpi ka camsiat\nhnakin, ka miphun hruaitu ka dodalnak in ka lei hi ka sangkkhar ah\nbetseh; ka miphun mi ka unau parah kut ka thlak hnakin ka kut hi tan\nin umsawn she" ti ah thinlung sungah tairialin mah le mah kan\ntiamkam awk cio a cu tuk zo. Kan kiangkap miphun dang pawlin kan\nmiphun hi peng hlapi kum reipi intlansan zo, a sun a zan in tlan kan\nzuam ve ih kan neihmi theihmi ti theimi burkhawm in kan kiangkap kan\nunau pakhatkhat in a hlawkpi dingmi pohpoh kan ti thei mi le neihmi\ntheih mi kan nei asi ahcun ui loten unau theipum seu bangin hlawm aw\nvialvo in kut kai in ke kar tlang cio dingah thuanthu santiluang in\nnang le kei in phut asi.\nLai Kumthar hman nuam cio uhlaw!


CNDF ralkap Salai Lal Tan Pi in ram le miphun hrang nunnak hlan - Falam Online Media\nCNDF ralkap Salai Lal Tan Pi cu February 7 ah ram le miphun hrang ralhraang do in a nunnak a cem a si.\n“Zinglam nazi 10-12 karlak doawknak ah ralṭha zetin ram le miphun hrang nunnak a hlan ih semsuahtu a Pa Pathian ṭanghlum ah in cawlh san. A ralkappi pawl in kan ui zet ih a sungte rualin kan tuarpi ve” tiah a rualṭha pakhat in a rel.\nAmah hi CNDF Kalay tatmaha Vakok tatyin ihsin ram le miphun hrang ralhraang dotu a si ih a duhdawtmi ram le miphun hrang nunnak a hlan thu cu VAKOK – CNDF khalin siseh CNO/CNDF khalin khawtlang mipi an sim thei zo.\nFebruary 7 zinglam nazi 10 hrawngih, Kalay peng ralhraaang do nakah meithltum hriam tuarin a nunnak a cem mi a si. Doawknak ah hriamkai ṭangrual pawl in ralhraang 17 an that thu, tlangthannak an nei.\nKum 19mi Salai Lal Tan Pi in ram le miphun hrang nunnak a hlan thu ah CNO/CNDF in Suunnak Capi an suah ih a sangbik upat peknak an nei. Ralhraang kut tuar ih a nunnak a liam ni, February 7 ah a ralkappi Vakok CNDF in upatpeknak neiin an vuiliam tiah kan thei.\n← MAH hrangih mithupi pawl a thup thiarin Inn an ṭhawn\nCNO/CNDF thawn pehparmi thuthang diklo simfiahnak →\nA ropi zetmi Falam khawsung khualbuuk MANG INN onpuai Thlacamnak nei\nSurbung Vanzam tualrawn Onpuai tuah ding Ni an phuang


Thlaraulam Rawl Ttukttak - Chinland Today Media\nThlaraulam Rawl Ttukttak\nNovember 18, 2010 1:30 am·0 comments\n– Hebru 13:1-9\nZirhnak phun dangdang in lamzin dik ihsin lo pialter hlah hngai seh.\n– Hebru 13:9\n– Ezekiel 8-10\nRam tampi ah nauhak thau luarzet mi an um, rawl ei daan dik lo le rawl ttukttak an ei ruangah a si.\nRawl ttukttak kan timi cu a thaw nain taksa harhdamnak hrangah a tthahnem lo ih mi a thautertu rawl – aalu kio, soft drinks,… tivek in thaw adai (cold drink) pawl, mutthai (sweet), sangreu, rawl dawr ih zuarmi cut ol rawl pawl an si.\nKan thlarau harhdamnak dingah thlaraulam rawl ttha lo pawl kan hrial a ttul. Zirhtu hrekkhat pawl in thuthangttha phun dang an sim (Galati 1:6) ih harhdamnak le lennak thu tivek thlarau rawllem kha mi an pe. Khristian hla le cabu hrekkhat sungah tla zirhnak dik lo a tel. Hi vek rawl ei tikah thlaraulam rilrawnnak a rehter/tlaiter a bang na’n thlarau harhdamnak ngaingai a pe lo.\n“Zirhnak phun dangdang in lamzin dik ihsin lo hruaisual hlah hngai seh. Kan thinlung thazaang cahnak cu rawl thuhla ah ei ding, ei lo ding tiih daan sung ihsin ngah loin Pathian zaangfahnak sung ihsin ngah a ttha sawn” (Heb. 13:9) tiah Bible in raalrinnak in pek. Zirh sualnak cun kan harhdamnak a siatter thei ih hlawknak a um lo, ziangahtile sual a tlengfai thei lo, thlarau thazaang cahnak khal mi a pe lo. Bible ih simzirhmi zaangfahnak le thudik par ihsin phuanmi thutak cun a pa hnih in a pe thei.\nThlaraulam rawl ttha lo pawl kha hrial awla, thlarau nun harhdamnak hrangah Pathian Thutak lawng ei ringring sawn aw. – Dennish Fisher\nRuuntu Bawipa, Na kiang in feh dingah,\nKa tuahmi kip ah i hruai dingin;\nNa cabuai ah na zaangfahnak rawl ei dingah le,\nNangmah lo theih ding hi ka lo dilmi a si. – Somerville\nPathian ih thutak thlarau rawl einak in\nthutak lo ei in hrialter thei ding.


ICRC In Ramsung Thawngtla Pawl Tong Ding - Chinland Today Media\nICRC In Ramsung Thawngtla Pawl Tong Ding\nDecember 11, 2012 10:59 pm·0 comments\nInternational Committee of the Red Cross (ICRC) in a cangthei ahcun kan ramsung ih thawngtla pawl hnenah an dinhmun sinak taktak thei dingah lenglut dingin an ready zo.\nAtu ciah ahcun kan ram acozah in 2010 ihsin thok in hrilawknak a tuahsak ruangah leitlun hmun tinkim ihsin an lawm ciammam. Cun thawngtla hrekkhat pawl le ramkhel ruangih thawngtlak tampi khal an thlah. Asinan atu khalah ramkhel ruangih thawngtla cu an um hrih thotho.\nICRC ih hruaitu lubik, Alain Aeschlimann, kan ram acozah in ICRC cu thawnginn sungah lutkhuan pe dingin le thawngtla pawlih dinhmun zoh dingin a sian ding thu kan dung November thla ah thu a dong zo thu khal a sim.\nAlain Aeschlimann in, “Kanmah lam in cun cangthei sehla a rangtheibik in thawnginn pawl sungah lenglut kan duh ko. Asinan zunglam tidan takih felfaiten thilti a ṭulmi pawl malte a tang lai hrih,” ti’n a simbet.\nGiri Phusing Ruangah Mi 71000 Harsa: Chin Mi 2000 Tel\nDuhlonak Langtertu Hruaitu Pawl Thuthennak Ah An Lut


Pogba Thuhla Ah Man United Coach Solskjaer A Puakkuai – Times Of Chinland\nReal Madrid le Pogba thuhla um ringring ah Man United coach Solskjaer a sup aw thei nawn lo ih Pogba thuhla cu hitin relfiangnak a nei.\nSolskjaer cun ,”Pogba hi biak nuam zet mi pakhat a si ih thusuhmi pawl khal tha zetih mi let niahno mentu a si.Zidane hi France ram ahcun cuncuang hleice mi pakhat a si ih Coach thazet pakhat khal a si.Culawng siloin bawlung sit thiam zet khal a si ih amah thawn khal in kan rak do aw zo.\n“Pogba cun ka thusuhmi pawl cu tha zetin i let niahno men ih Man United ah a nuam aw tuk.Curuangah Man United kekar vivo tumnak ah mi thupi zet a si vivo ding. Man United ka remthat tumdan khalah mi thupi zet a si ding ka rak ti zo bangin kan hrang mi thupi zet a si ringring lai a si,” a ti.\nMan United player dam lo thu ah Solskjaer cun ,” Martial le Lukaku an dam tha zo ih Man United hrang an lek thei thlang ding.Lindelof khal a damtha thlangih hman theih a si thlang ding.Cutilai in baily,Valencia ,Darmian le Sancez pawl cu an lek thei hrih lo ding a si,” a ti.\nNewcastle Neh In Premier Leagut Top 3 Ah Arsenal


Henry Mang, Author at Chinland Today Media\nArticles by: Henry Mang\nRitsii Phurtu Palik Kaih Tong\nShan ramkulh saklam, Namkham khawpi ih Kaungsar veng ah ritsii phurtu palik le civil mipa pakhat cu January 23 zan nazi 10:00 pm ah khua sung kiltu mino pawl in an kai ih palik zung ah an kuat zo, tiin DVB ah an tarlang. An kaihmi palik hi a hmin ah Thein Htay Aung a si. Kum 20 a si […]\nby Henry Mang ·\tJanuary 26, 2015 ·\nLamzawh Tlawngta Pawl Yangon An Pan Ding\nPhunsang tlawngta pawl cun, an dilmi ni 60 sungah acozah lamin zianghman thuhla a um lo ruangah lamzawhnak an thoksal thlang. Mandalay, Monywa, Daway, Pakhukku pawl ihsin phunsang tlawngta pawl cangvaihnak an thok ih Yangon ah an tongkhawmaw tum. Monywa le Daway ihsin tlawngta pawl cu January 21 ni ah motor thawn Yangon lam pan in an pok zo. Pakhukku […]\nYingluck: Kum 5 Sung Ramthu Tel Thei Lo Ding\nThailand ih tlangbawipu hlun a simi Miss Yingluck cu tlangsuakbu in a thu relnak an nei ih kum 5 sung ramthu ah tel thei lo dingin thu thencatnak an tuah. Tlangsuak upa mi 220 an um ih lungkim 190 le dodal 18 vote in thuthencatnak an tuahmi a si. Cun tlangsuak palai hlun hotu 2 khal zung an thum. Himi […]\nIS Do Dingah Thuneihnak Dil\nPresident Obama cun IS pawl do dingah thuneihnak a ngah theinak dingah Congress hnenah dilnak a nei. A thusimnak ah House American in Iraq ih IS pawl cu hmainor thei lo dingin a kham thei, tiin a simcih ih IS kan donak ah American ih kan lungrualnak hi leitlun ah langter ding a si, tiin a sim beet. A thusimnak […]\nCND le Chin Flag (Henry Mang) Chin National Day hi ramsung ah zalenzetin tuah thei lo caan tawkfang a rak um ih cumi laiah Phunsang tlawngta pawl cun hlunghlaizetin an rak tuah theu. Atu cun zalenzetin tuah thei dingah acozah in a siang thlang ih kan dung kum ah Chin State huapin Mindat ah, cun Nay Pay Taw, Yangon le […]\nby Henry Mang ·\tJanuary 14, 2015 ·\nMyanmar Academy Peknak Tuah\nMyanmar ih zuknung cawngtu pawl lakin 2013 sungih thiambik cawngtu pawl laksawng (Academy) peknak cu December 27, 2014 zan ah Yangon, Sanchaung ih Shin Saw Pu lamzin, Myanmar Even Park ah tuahsuak a si zo. Laksawng (Academy) ngahtu pawl cu a tanglam bangin an si. Simzirhtu (Director) – Wai (Satan ih ka-chi-ti zukphel in) Cawngtupa (Minta) – […]\nby Henry Mang ·\tDecember 28, 2014 ·\nGermany Ah Muslim Duhlo Langternak Tuah Vivo\nGermany ah Muslim duhlo langternak cu tuan vivo a si ih December 22 ni ah khal Christmas hla sak phahin mi 1,700 hrawng cun lamzin ah lamzawhnak an tuah. Himi pawl hi “Islam pomdan dodaltu Europe pawl (PEGIDA)” tiin hmin an pe-aw ih October thla ihsin an rak thok zo. October thla ahcun mi thawng an kim lo ih a […]\nLetpadaung Buainak, Mi 1 Thi\nLetpadaung ih thirsen laihnak hmun ruangah China ih Wanbao company in Myanmar miseenpi hnenah lao leinak sumpai a pek hai ih a sang duhlotu pawl ih lao pawl khal Wanbao company cun human an kulh thluh. Cumi thu ah lao neitu pawl cun an lao an ham ve ih December 22 ni ah nasatak in an buai. Wanbao company cun, […]\nUPWC le NCCT Thurelnak Nei\nMyanmar rampi aiawh in rampi remdaihnak tuahtu committee UPWC le ramhrin tlangparmi hriamhrei-kai ihsin remnak tuahtu committee NCCT pawl cu December 22-23 ni pawl ah Yangon ih MPC innpi ah thureltlangnak an nei. Tu tum hi a voi 6nak an tonawk thureltlangnak a si. An thurelmi ihsin lungrualnak an ngahmi pawl cu: (1) Laiza ih ralbawi zirnak hmun cu acoah […]\nVanzam Phunsangtlawng Cu Vanzam Vekin Innpi Sak\nMandalay ramthen, Meikthila ah Myanmar Vanzam le Tlolak Phunsangtlawng a sak dingmi ah innpi cu vanzam pungsan in sak dingin an tum thu, a lulam ihsin an sak thok ding thu cu an tlawnguktu Dr. Kyi Tun in a sim. A lulam ah an sak thluh tikah Degree Peknak khanpi tuah dingin le zungkhan pawl tuah dingin an tumtah ih […]


Aung La N Sang in a Taikhap longtu Reinier De Ridder hrial a tum hrih | Falam Online Media\nAung La N Sang in a Taikhap longtu Reinier De Ridder hrial a tum hrih\nMMA fighter Aung La N Sang cun mizaan July 30 ih Leandro Ataides thawn an sualaw hlan ihsin nehnak a co a si khal le Taikhap cuh cih a tum hrih lo thu a rualpi hnen ah a rel suak.\n“Taikhap neitu thawn sualaw ding hi thil olsam a si lo. A cuh duh tapiang in an cuh thei lo. Rank zir in a dotdot ten a feh mi a si ih a ngairtu a sung pang cun olsamten taikhap a cuh saal thei lo. Nan, taikhap neitu a sung pang cun a sung dan ih zirin le mipi hiip theitu a si le silo daan i zirin taikhap a cuh saal thei.”\n“Cuvek a si tikah ngah harsa zetmi cuvek caanṭha ngahtu cu a hlan ai in nasaten timlamnak neih tlangpi a si ṭheu. Thazaang le taksa hrisel lawng siloin thinlung lam tiang hahdam zetmi si a ṭul.”\n“Curuangah innsang siat ton ruangah siseh, Kawlram buainak ruangah donhar thinpit ih um Aung La N Sang cun Taikhap cuh dingin ka man hrih lo a ti. Ciamciamten ṭanṭhat a la vivo dingih a tikcucaan kim tik ah Taikhap a cuh saal ding” tiah Sanford MMA ah Aung La N Sang thawn training la tlangtu a rual ṭha pakhat in instagram cahmai ah a tar a si.\nAung La N Sang cu Middleweight le Light Heavyweight taikhap pahnih rori a rak nei dah nan mi buan thiam Reinier De Ridder in a zonzon rorin a la sak.\nCuhnu ah Aung La N Sang cu voikhat lawng mi thawn an sualaw. Cumicu Mizaan July 30 ah a si ih a thongpi Leandro Ataides cu round 1 nakah a knockout.\nAn sualaw hnu interview an nei nakah Aung La N Sang cun a taikhap lak saktu Reinier De Ridder hnen ta a cuh saal tum hrih lo thu a mawi zawngin a rel.\n“Thatho umlo zetmi sualawknak tivek cu mipi in an lawm lo, an zoh peih lo. Curuangah thatho um zetmi puai picang in tawlrel sak uh. A nih khal a duhduh rak tuah sung ko seh. Tu ahcun mipi hiip zetmi puai manhla pakhatkhat tawlrel uh. One Champion hrang puai hlunghlai zet si hram seh” tiah Aung La N Sang cun a ti.\nLeandro Ataides thawn an sualaw ṭheh hnu ih a ṭongsuakmi thu thawn pehpar in MMA khawvel mipi cun Aung La N Sang an fak nasa ih “a fim thlak zet. Reinier De Ridder ka tong duh tibang sehla a dilmi a ngah hngalh ding. Nan, a dinhmun a theiaw ih thinlung thawn taksa thawn a hahdam hnu ah a hrangah ruahsan ding a tamsawn ih mi pakhatkhat thawn sualaw hmasa sehla amah khal za ah za a rinsan aw ding. Keimah dinhmun sisehla Aung La N Sang bangin ka ti ve ding” tiah UFC ihsin cawl la zotu mihminthang Chael Sonnen in a rel a si. (MMAFighting.com)\n← Falam : July 30 ah Covid 19 mithi 1 Vuiliam\nAtufang SAC ralhraang lakih lar zetmi Dr. Ngun Cung Lian Annka →


Zatlaknak Ihsin Hlawhtlinnak Ah - Chinland Today Media\nZatlaknak Ihsin Hlawhtlinnak Ah\nMarch 21, 2009 8:33 pm·0 comments\nTITHUK LAM PANIN (Luke 5:1-7\nSilas Ren (Pastor)\nHimi Bible sung um thu hi Matthai 4:18-22 leh Mark 1:16-20 sungih thu thawn an bangaw lo. Hi Bible bu hnih ah cun Peter le Andrew cu sur an deng rero lai in a lang. Luke sungah cun sur an deng theh ih nga kai lo in an cawl. Peter, Andrew, James le John pawl hi Jesuh thawn a hlanah Capernaum leh Galilee ah an rak um tlang dah (Mark 1:21-39). Cui hnu an an hnatuan hlunte an tuan sal. Tu ah cun Jesuh in a dungthlun taktak si thei dingah tehtawn mi hmangin zirhnak a pe thlang.\n1. Hlawhtlinnak Phenah: Tumruhnak\nJesuh dungthlun lakah mi 7 hi ngakaitu an si ngelcel. Ziangruangah Jesuh in a dungthlun 12 lakah nga kaitu kherkher a rak hmang tam timi thu hi ruah tlakzet mi a si. Kei si ningna (midang tampi khal an si ve ka zum) cu zanvar it lo le sing lo ih hna ka tuan hnu khalih ka hlawhtlin lo ah cun bansan tahratin hnatuan dang ka hawl sawn ding. Asinan, Peter lepawl cu an hlawhtlin lo hnu khalah nehhnu ah sur an vawrh leh nak ding hrangah an sur an khawlh paih lai thotho (5:2). Ngakaitu hi tumruh (tumtah hnget nei) mi an rak si. Curuangah mi hlawhtling hi tumruhnak thinlung nei mi lawnglawng hrangah a si ti a fiang. Suahkeh thiamnak neih pakhat lawng hi hlawhtlinnak a si lo. TUMRUH mi si a tul.\n2. Hlawhtlinnak Phenah: Tirhsiannak\nJesuh cu lawng par ihsin thusim a tum tikah Peter ih lawngah a va lut lawng si lo in, “tikapah na lawng tawlhter aw” ti in a fial bet. Zanvarte it lo le sing lo ih um hnu khalih hlawhtlin lo lai lakah Peter cu thin heng siang lo te in Jesuh hrangah a lawng a pe. Sai Thi Saingih hla ah, “lamzin parah rawlkhawng pa a it rero. Ziangruangah rawl a khawng? A pek lo ruangah maw, pek ding a neih lo ruangah?” timi hla a um. Cucu Buddhist thluak ruahnak parih thumaw mi hla a si ding. Khristian teh ziangah saw thlawsuah kan dawn lo? Kan pek lo ruangah maw, pek ding kan neih lo ruangah? Peter cun a sum laknak hrampi a si mi nga a nei lo, a nga hawlnak lawng lawng a nei. Cucu Jesuh hnenah a pe siang. A neihsun a pe siang. Unau nangteh, “pek ding ka nei lo” na ti maw? Cuvek cu ka zum lo, Pathian khalin a zum lo ding.\n3. Hlawhtlinnak Phenah: Thungainak\nPeter in Jesuh hrangah a lawng a pek tikah amah hi lawng mawngtu a si. Cutikah Jesuh ih kiangnai bik ihsin A thusim mi rak ngaingahtu a si tengteng ding. Cui a thu theih mi khal a zum, “Zumnak cu theihnak ihsin a ra ih, theihnak cu Pathian thu ihsin a si (Rom. 10:17). Pathian Thu thlauthla pang siang hlah uhsi!\n4. Hlawhtlinnak Phenah: Thulunnak\nJesuh kha taksa danah thingkuang tuahtu ih fapa a rak si bangin nga thu cu Peter hnak cun a thei sawn lo ding a bang. Peter khalin cuti in a ruat ding ka zum. Nga cu zanah, tidai puan deuh ah an suak theu ih cucu kaih an awl laifang a si. Tidai thuknak fialfial ah nga an um cuang lo. Cui lailakah Jesuh cun, “tithuknak lam ah na sur vawrh aw” a ti (5:4). Kei si ningna cu, “nang maw kei saw thei sawn deuh” ti in ka thin a heng men ding! Asinan, Peter cun, “Na thu a si awkah” a ti paih lai (5:5).\nMi zo khal pitlingih thuruat thiam tiaw zo hmuahhmuah cun kan ruahnak ciau kan hmang theu ih, kan ruahnak ah cang thei lo dingih kan theih mi cu kan tuah duh lo. Rinnak ih ke kan kar tum can khalah kan ruahnak parah kan thumaw duh zet. Cutin ke kar ngah nawn lo in kan um phah can a tam lo sawm? Peter cun a ruahnak in thil cang thei dingah a ruah lo lawlaw mi khal Bawipai thu a si ah cun tuah a huam. Cutin, a surih tlem le tlem lo in nga a kai ngah. Curuangah hlawhtlinnak taktak hi kan ruahnak parah thumaw lo in Bawipai tawngkam suak mi Thu vek a si maw si lo timi par lawngih thum aw sawn mia a rak si. Pathian Thu in a sim mi cu kan thluak ruahnak ah cang thei lo ding bang khal sehla tuah uh si….cutin hlawhtlinnak cu NANGMAI TA.\nKa Thilmak Timi (30)


Kalaymyo Zanṭim Laiah Rukru An Hrang – Meifar\nKalaymyo Zanṭim Laiah Rukru An Hrang\nJuly 28, 2021 admin Lawrkhawm 0\nCovid-19 natsia le ralkap pawlin Kalaymyo ramsung an nuai ciamco hnuah zanṭim laiah rukru an hrang zet ti theih a si. Kalaymyo ramsung ah zan vahsuah siang lo thu an phuang zo nan rukru cu an tam zet.\nRukru pawlin innsungsang thilri le lamzinkap ih meisa hri an ru ṭheu. July 27 zinglam kau nazi 1:00 hrawngah zo ti theih loin Kalaymyo, Tat Oo Thida vengih meisa hrih an ruk lai cu CCTV in arak zuk ngah.\nCumi hnuah Bogyoke lamzin, District Office kiangih um inn 5 ih meisa hri khal an ruksak. Rukru pawl ih cangvaih caan hi zanṭim lai a si ruangah mipi in an theithei lo.\nTat Oo Thida vengsung ih meisa hri an ruksak mi in “Tulai Kalaymyo sungah meisa hri ru an tam zet, mizan July 27 zan nazi 1:00 ah rukru 2 in kan meisa hri an ruk lai cu CCTV in arak zuk ngah. Anmah cu kan kai ngah lo, an ruk mi kan inn ta meisa hri cu pi 300 a si” a ti.\nAn rukmi meisa hri pawl cu meisa hri ṭha pawl a si ih a man khal a khung zet, cun rukru pawl ih cangvaihdan an zoh tikah meisa hri rukdan khal an thiam zet. Veng dang khalin thilhlo le meisa hri ruksak tong an rak um hnuaihni zo.\nSurkhua Pastor le RC Puithiam Cu CDF-Hakha In An Kai\nMin Aung Hlaing Ih Sumpai Laklutnak Gas Pipeline Cu PDF Pawlin An Bomb Siat


A Nung Lai In A Vun An Lip – Meifar\nA Nung Lai In A Vun An Lip\nPoland fala kum 23 mi Katarzyna cu a hlo, misual in an kaihrem. An hrem ciamco hnuah a nung lai in a vun an lipsak. A thih hnuah an sualpi, a thisen a suak tam tuk ruangah a thi. An khua tiva kiangah minung vun phoro mi an hmu hnuah an zingzoi ih mihlo an hawl rero mi Katarzyna ih vun ti an thei.\nAn zumdan cun tualthattu in a vun hi hruh a tum si ding an ti. ‘The Silence of the Lambs’ timi zuknung vekin a cangvai tum si ding ti zumnak an nei, vun an hmuhnak kiangah a ruak khal an hmu.\nMipa kum 52 mi Robert cu tualthattu ih rinhlel in an kai nan tuini tiang a phuangaw hrih lo, tualtthatu a si lo thu a rel. Robert hi martial arts kuatthiam a si ih nunau a hmuhsuam ṭheu ruangah palik pawlin an kai zo.\nA inn sung an zohdiknak ah thisen fawr an hmu ih Katarzyna ih thisen thawn a milaw, cun Robert in Katarzyna hi ‘ka thei dah lo’ a ti nan a thlan ih ava feh ṭheu lai kiangkap ih um pawlin an rak hmu thu an rel. Robert ih pa khalin a fapa cu tualthattu a si lo, miṭha a si a ti. Palik pawlin thilumdan an zingzoi rero lai.\nRaltlan Pawl An Zawh Mi Lilawn A Kiak Ih Mi 6 An Thi\nKai Dingih An Hawl Rero Mi Cu A Suahcam Sun Ah An Kai Ngah Ih Palik Pawlin Birthday Laksawng An Pe


Kum 7 nute an kap that dan cipciar an relsuak sal cu Tuar a har tuk rori - Falam Online Media\nKhin Myo Chit cu kum 7 mi nauhak a siih ralkap pawl in an innsung rori ah an kap that. A pa in a pom lai ah a zaang lam in an kap ih a pum lam tiang a vung tlang lan.\nAthih dan le ralkap pawl cangvaih dan thuhla cipciar cu Khin Myo Chit unu in a relsuak thluh sal.\n“March 23 zaan lam nazi 3 le khuai luan hrawng ah a si.”\n“Mandalay, AungPinLey veng ih kan inn ziin ah bike a rualrual in an ruang lut. Bike pakhat ah ralkap 3 cio an to ih an dung ah motor 20 lenglo in an thlun hai. Ralkap pawl cu minung 5-6 cio hrawng in an ṭhekaw ih kan veng inn tin ah an lut. Sangka an pal ih ‘inn ong uh, inn ong uh’ tiah an au phah. Kan inn sangka khal an run sit ih inn sung ah an lut. Ka nu le upa pawl an ding tum ciah ah ‘ding hlah uh, daiten um uh’ ti`n an au ih meithal thawn an tin.”\n“Kan sungten zial ah dai ziarzi ten kan to. Kum 7 mi ka nau Khin Myo Chit cu a thinphang tukih ṭap phah in ka pa a pom. Ka pa khalin fek zetin a pom ve.”\n“Inn ih um hizet lawng maw nan si tiah ralkap pawl cun in sut ih ‘kan zaten si ko’ tiah ka pa in ṭih phah cing in a sim hai. An zumlo ruangah inn sung an cawklet ih kan sangkate pawl khal an ong ih an bih ciamco”\n“Kan inn ih um kan innsang cu hi zet lawng kan si sayapa tiah ka pa in a sim hai. Cuih ralkap pa cu a mitmu a sen ṭheh. Asung ah khuavang lut dingmi khi a bang. Acetcang dan a hrang tukih umngaihnak thei loin kan ṭih kan khur.”\n“Ralkap pa cun Putar pa thuphan na sim a ti ih ka nau Kyaw Lin Naing cu a vun hnuk. Ka nau cu kum 19 mi a si. Culai ah kum 7 mi ka nau Khin Myo Chit cun papa ka ṭih tuk, ka ṭih tuk a ti ih ka pa ṭang sung um cingin ka pa cu fek zetin a pom. Ka pa cun ‘ṭih hlah aw ka fanute’ a ti. Culai ah ka naupa cu a duhlo cingin an hnuk. Ka pa le nau a pom phah thawn a cangvai thei lo.”\n“Cufang ah ‘putar pa thuphan na sim’ ti`n ralkap pa in a hro ih ka pai` pom mi ka naunu cu a kap cih.”\nRalkap pawl in Islam biaknak bemi Kum 7 nute Khin Myo Chit an kap that dan cu a unu in a sim sal mi a si.\nRalkap pawl cun kum 19 mi Kyaw Naing Lin cu an hnuk ih an vuak an thawi bet ah meithal tawkawng thawn an sut ciamco.\n“Ka nau an ṭhuat nasatuk ruangah a lu le a ka ih thisen suak mi cu a turu tuk. Cucing in kan inn ihsin a hnuk rorin an hnuk. Khatlamah kan naute ngaih ven ah ka naupa cu khawilam ah an hruai ih ziang a cang tikhal kan thei lo” tiah a unu cun a sim.\nRalkap pawl cun an suak san hlan ah an innsang zaten an sit ciamco ta ih phun 4 kai lai mi nauhak khal hlah loin ralkap kedam rori thawn an sit ta a si.\nRalkap pawl cun Kyaw Naing Lin lawng siloin an veng ih tleirawl hmuahhmuah cu an vuak an thawi hlei ah an kai thluh. Tlairawl rual minung 10-15 karlak hrawng an kai. Ralkap motor ih an khum lai cu an hmu hai nan inn hmai ih suak ngamtu an um lo ruangah an kai mi zat theihcian a si lo.\nRalkap pawl cun an kah ngah mi naute khal an dil ih “nau hruai aw la inntang ah rak suk aw” tiah an ti.\nCulai ah veng sung ih an kai mi tlairawl ṭhenkhat cu himnak hawl in an tlan suak ih ralkap pawl cun meithal thawn an kap ciamco. Kut le Ke ih hliam tuar khal an um.\nKan dung nithum sung hrawng khan Mandalay Myotit, AungPinley, MyahNandar le MaNawHaaYi veng ih duhphorhnak neitu mipi pawl cu ralkap lam in nasaten an ṭhekdarh ter ih mithi khal an tamzet. Atui AungPinley veng an luhhnawh mi khal hi ral nawr hmalak cangvaihnak a si thei. Ralkap pawl ih tumtahmi cu veng sung ih um mino cakvak deuh pawl hi inn khat hnu inn khat kaih vivo an tum mi si in a lang.\nVeng sung ih mino rual tlansuak mi dawi in meithal thawn an kap lai fang cu caan ṭha ah laak in Khin Myo Chit ih pa cun a fanu cu Siizung lam pan in a tlanpi. Nan, kum 7 mi Khin Myo Chit cu hliamhma tuarlo in lam lailak ah a nunnak a cem.\nSiizung lam ih Khin Myo Chit rak tuamhlawm tumtu Doctor pawl cun Facebook cahmai ah hitin an ngan.\n“ခွဲစိတ်ဆရာဝန် dinhmun in a voihnihnak ka mitthli tlak ni.\nKum 7 mi nauhak rori hivek ih tuahtu cu ziangvek thinlung a nei si pei. Inn sung ih ummen naute rori zangfahnak nei lo ih kap that thei cu mihring lungthin neilo an si. Nunnak cem zo nauhak ka hnen ih a ra thlen cu mi rura tumruh tiih ruahmi kei rori hman mihmai ah mitthli tlaklo dingin ka sup aw tum nan a theih thlawt lo hi a si bik. Ka hlawh tling lo.” (BBC)\n← Falam le Hakha mipi ralring dingih thuthan an si hnu ah Ralkap le Palik an cangvai taktak\nMizo pai` Zawhte soisa That dan cu a rapthalk tuk ih Mipi in an ngaidam thei lo →\nFebruary 10, 2022 February 10, 2022 Ni Hnem Sung 0


YouTube in Mipi hrang ih ṭangkaizet dingmi Feature thar a hmang thok | Falam Online Media\nYouTube cun a platform hmangtu khat le khat upatawton theinak dingin le huatawknak ṭongkam tifai tum in tuizing December 7 ihsin YouTube comment section hrang feature thar a hmang thok.\n“YouTube ih comment mi pawl kan zoh tikah ṭongkam sia hmanmi tamzet kan hmu ding. Cuvek huatawnak ṭongkam, ṭongkam sia an comment tikah comment section ah lutter cih lo in kan block lawk. Cumi ah ‘upatawton dingin le ṭongkam mawi hmang dingin ralrin theihternak catawi kan lang ter”\n“Asinan, an duh ahcun ṭongkam mawilo hmang in an comment thei thotho. Ṭongkam an hman mi a mawi lo zia, thil post tu le comment siartu a riahsiatter thei zia kan theiter mi sawn a si ih an duh ahcun an comment thei thotho.”\n“Cun, YouTube ih video thlah ṭheu pawl hnen ihsin feedback kan dong tambik cu comment section ih negative comment thawn a pehpar aw. Comment section hi Video tuahtu pawl hrang ih thupizet pakhat a si ih viewer pawl thawn pehtlaihawknak an nei nak hrang ih thupizet pakhat khal a si. Cuvek ruangah le Cyber bullying demterdueh beisei in YouTube feature thar kan tuah mi a si” tiah YouTube Product Management Vice President Johanna Wright cun YouTube comment section hrang feature thar an tuah mi cu US ramsung media hnen ah a sim a si.\nGoogle support team ih hnaṭuan Sarah khal in “Tuizing in YouTube hrang feature thar kan hmang thok. Cumi cu comment tu pawl hrang ih reminder pakhat a siih khat le khat upatawton dingin kan tawlrel mi a si. Tu ah cun Android hrang lawng a si hrih ih Android thawn ṭongkam mawilo hmang in YouTube ih an comment tikah a hlan vekin a post aw cih lo ding. Ṭongkam mawilo an hman mi theihternak reminder a lang ta ding. Cuhnu ah an duh cun an comment thei thotho” a ti.\nCuhlei ah YouTube cun Live thlah ṭheu pawl hrang ah comment remtheinak tool thar khal a tuah sak a si.\n← Thaisun, UK ram ih Covid 19 vaccine dawt pawl cun Himi caphek fate an dong ding\nUK ram ah Covid 19 vaccine an dawt thok, Dawt hmaisabiktu Ann-Ka →


Iran cozah in Pu Trump that tumnak Ca le Zuk an thlah? | Falam Online Media\nJanuary 22, 2021 January 22, 2021 Ni Hnem Sung\t0 Comments\nDonald Trump bang zet mi golf thawi lai cu Drone/Raldonak vanzam thlaam vek si in a lang mi phenthlaam in a hliah zik lai fang zuk cu Iran Supreme Leader Ayatollah Ali Khamenei timi account thawn Twitter ah an thlah.\nJanuary 22 ih thlah mi a si ih zuk sung ahcun Drone/Raldonak vanzam thlaam (bangmi) in Pu Trump bang nawn mi golf thawi lai a khuh tum vekin a lang.\nHih zuk thawn pehpar in hmuhdan a phunphun a suak ih mitamsawn cun Iran cozah in Pu Trump that i phubalak an tum tiah zumnak an nei.\nLeitlun ih social media larbik pakhat a simi Twitter rori ah US President hlun thattumnak ca an tar ih an hlawn sak cuanglo ti`n mipi lam in nasaten an sawisel ih Twitter lam in thuhla umdan zingzoinak an nei.\nNazi reizethnu lawngah Twitter lam in simfiahnak an nei ih “account lem a si. twitter ihsin kan hnong zo” tiah tlangthannak an nei.\nAsinan BBC, CNN le US media picang tamzet cun Iran Supreme Leader Ayatollah Ali Khamenei thawn pehparawmi twitter account a si ko ti`n zumnak an nei a si.\nIran in Pu Trump an ral nak san\nNuclear ralthuam thu thawn pehparin Pu Trump par ah an lungawi lo.\nUS ralkap le mitamzet hrang ih ṭih a nung tiih an ruah mi General Qassem Soleimani cu January 2020 ah Pu Trump thupeknak thawn an kap mi Drone in a puah that.\nCumi ruangah Iran cozah cun phuba ka la tengteng ding ti`n tiamkamnak an rak nei dah zo ih, cuih ṭum Drone kap nak thawn pehpar mi US cozah officials mipum 40 luan le Donald Trump cu kaih an duh thu an rak tarlang dah.\nTukhalah Iran Supreme Leader Ayatollah Ali Khamenei thawn pehpar awknak a nei tiih ruah mi twitter account cun “ṭhulh a theih lomi phuba laknak kan nei ding. Kan General Soleimani tualthatnak ih a teltu hmuahhmuah cu hrem an si ding. A hun a thlen tikah a cangsuak tengteng ding” a ti.\n← Amazon ih Caw-ek zuarmi cu Eiṭhat ah ruatin a rak order tawp\nFalam : Thla 4 sungah Siizung ih um Covid 19 mina 28 an kim →


SAC ih palai UN Assembly ah thusim theinak caan pe lo dingin US le China an lungkim, tiah thuthang lengvak a suak - IHBURLEN\nSAC ih palai UN Assembly ah thusim theinak caan pe lo dingin US le China an lungkim, tiah thuthang lengvak a suak\nSeptember 14, 2021 admin RAMLENG THUTHANG, THUTHANG 0\nSAC ralhrang ih palai cu UN Assembly ah thusim theinak caan pek siang lo dingah US le China karlakah lungkimtlannak a um, tiah thuthang lengvak a suak.\nSAC ralhrang ih palai UN Assembly ih thusim khap dingin ram lian pahnih US le China hin zarh khat sung lai caan pe in thureltlangnak an nei, tiah US hrambun Foreign Policy FP in a sim.\nUS le China thureltlannak ih lungkimmi ah U Kyaw Moe Tun khal UN Assembly ih thurel ve lo dingin an lungkim timi an rel tel, tiah a hlan thuthang ah a suak ih thungai le ngai lo a si thu BBC in a ngaihven rero lai.\nUS le China karlakih biakremawknak thu hrimhrim hi European Union siseh, ASEAN siseh, Russia tel in an lungkimpi ve theu tiah UN palai fehphung sirhsan in FP cun a sim hrih.\nSAC ralhrang ih palai hin UN Assembly ah thusimnak caan pek le pek lo hin sullam a nei zet ih an pek lo asile acozah si thei dingih a zuamnak pawl SAC ralhrang hrangah thil poi zet a thleng thei. Tui’tum ih SAC ih palai thusimnak caan a ngah lo asile a nai bik November thla tiang acozah si theinak a nei lo ih cumi ah a zuamsal a tul, tiah FP cun a sim.\nTuni September 14 ahhin rampi acozah aiawh theinak palai tahfung khal phuansuah a si ding ih SAC lole NUG khui khat sangsangin an ngah ding, tiah ruahsan a si thu a sim hrih.\nUN thuthang sirhsan in sim asile tui’tum committee ahhin chairman ah Sweden a si dingih sungtel ram pawl ah US, China, Russia le ramdang (5) Bahamas, Chile, Bhutan, Sierra Leone le South Africa pawl an si ding. (BBC).\nNunau nauhak pahnih tidai khawlnak tanky ah an tla that\nMi lakih kan rellang dah lo dingmi kan bulpak thuthup (7)


Mandalay Bazar Ah “Dawr Khan Nan Ong Lo Asilen Kan Lo Lonsak (Tinsak) Ding” Tin Ca An Tar – Meifar\nMay 23, 2021 admin Myanmar 0\nMyanmar ralkap pawlin thuneihnak an lak hnu ihsin bazar tam zet cu CDM tuah in dawr an ong nawn lo. Mandalay ih စျေးချို bazar khal an rak khar ringring ih ralkap in ongsal dingin an fial ṭheu nan zohman in an ong duh lo.\nCuruangah ralkap pawlin “စျေးချို bazar cu May 21 ihsin ongsal ding tin thu kan rak suah zo nan dawr khan ong an um lo ti kan thei. May 24 tiang dawr khan ong lo pawl cu daan vekin nan dawr khan pawl kan lo lonsak ding a si” tin an tarlang.\nDawr neitu pakhat in “Manisun ah ca cu an tar, tulai ih dawr ong cu a him lo. Thil leitu khal an um lo ih ziangtik ah ralkap pawlin thil in ra laksak ding tin kan thin a phang ringring. Anmah pawl si kan ṭihmi cu. Hitin ca an tar asikhallen dawr cu kan ong cuang lo ding” a ti.\nRalkap in May 24 tiang dawr khan ong lo pawl cu kan lo tinsak ding tin ca an tar nan dawr neitu tam sawn cu dawr khan ong an tum cuang lo.


Phun 10 A Sung Ruangah A That Aw – Meifar\nPhun 10 A Sung Ruangah A That Aw\nJune 17, 2022 sun ah ralhrang pawlin nikum ih phun 10 ong cazin an tarlang. Nikum fimthiam zirnak cu thla 4/5 sung lawng an zir. Rakhine ram ahcun nikum lam ihsin tlawng an rak kai rero zo.\nRakhine State, Kontan khua ih um fala kum 19 mi Ma Khin Yu Wai cu phun 10 a sung ruangah a riahsia tuk ih a thataw. A rualpi tam sawn cu phun 10 an ong, ong cazin suak ding a hngakhlap tuk ruangah zan khal a itthat thei lo. A thaizing ah ong cazin ava zoh ih a hmin a telve lo, a rualpi pawl cu an ong.\nJune 17 sun nazi 12:00 hrawngah zinghnam thatnak sii a ei ih a talbuai, a luak ciamco ruangah a nulepa in siizung ah an tlanpi. Siibawi pawlin an theitawk in an tuamhlawm nan an runsuak thei nawn lo, a thaizing June 18 zingpit nazi 4:00 hrawngah a thi.\nHringtu a pa in, “Phun 10 a sung ruangah kan kawk lo, na ong lo asikhallen na phisal ding tin kan hnem. Phun 10 hi kumhnih a phitnak a si zo, ziangruangah a that’aw ti cu zohman kan thei lo, amah lawngin a thei ding. Kan riah a sia tuk” a ti. An khuasen in an riah a sia ih ruak vuinak ah an tel thluh. A ruak cu siizung ih an zohdik hnu sun nazi 1:00 ah an vuiliam.\nRalhrang Pawlin Online Sungih Thil Zuar Ṭheu Milar An Kai\nA Duhdawt Zet Mi A Pasal Cu Nunau A Si Ti A Theisuak


A Tuah Thei - Chinland Today Media\nJuly 1, 2012 12:27 am·0 comments\nBible Siar Ding: Seemtirnak 17:1-8\nAbram cu kum sawmkua le kum kua a si tikah Bawipa a hnenah a lang ih, “Keimah cu Ziangkimtithei Pathian ka si. Na nun sung hmuahhmuah ka thu thlun awla soisel lomi si aw,” tiah a ti.\n– Seemtirnak 17:1-2\nA caancaan ah Pathian in ka harsat buainak sungah hnattuan dingin ziangti’n a hril si pei, timi thu ah ka buai ttheu. Cumi cu Amah in ka harsatnak a rehter thei lo ding tiih ka ruah ruangah a si lo. Cumi cu atu le tu a cang ringringmi a si. Pathian in a cangvaih hlanah keimahte ka titheitawk ka cangvaih le ka cemnetnak a hngakta.\nAbram in Pathian ih hnattuannak hngah (wait) timi hi ziang a si timi a theifiang. Pathian in Abram hnenah fapa pe dingin thu a tiamkamnak hi kum kulhluannga a rei. Abram nupi Sarai cu naupai dingah a kum a tartuk zo fawn. Pathian in ruahnak dang pekmi le nunau dang thawn pawl-aw ih fapa neih ding cu a el fawn.\nAbram cun rinsannak thawn Pathian a hngak thei. Amah lam ih thiltitheinak a cem tikah – ruahnak pekmi um lo tikah – Pathian in thu a tiamkam saal. Atu cu, Pathian in a thukam hngetter dingah Abram ih hmin cu “Abraham” ti’n a thlengh sak (Seem. 17:5). Thukamnak a tuah hlanah, Amah le mah tla hmin thar in a phuanglang aw hmaisa: A Cakmi Pathian – El Shaddai (God Almighty) – a thukammi kimter theitu Pathian a si.\nEl Shaddai Pathian ih huham cahnak le daihcangnak in Sarai cu “Sarah” ah a canter (Seem. 17:15) ih fapa naute a pai. A Cakmi Pathian in a thutiamkammi famkimternak dingah Abraham ih bomnak zianghman a ttul lo vekin tuni ah tla Pathian cun A duhmi famkimternak dingah kannih ih bomnak a ttul lo.\nEl Shaddai, harsat buainak ka ton caan ah Ziangkimtithei Pathian na sinak\nlo rinsan ding ka tlasam ti ka thei aw.\nZiangvek dinhmun le buainak ka ton caan ah so\nEl Shaddai in Amah hngak dingin i kawh!


Turkey Bishop Thattu Kum 15 Thawngtla Ding - Chinland Today Media\nJanuary 28, 2013 2:39 am·0 comments\nANKARA (Asia News): June 3, 2010 ih Turkey Bishop Mgr Luigi Padovese thattu, kum 29 mi Murat Altun cu, thuthennak zung in kum 15 sung thawngtla ding in a tlunthu relsak asi ih, nuntha ih a um asi ah cun kum 6 le thla 5 ah suah theih asi ti in thuthennak zung cun a puang.\nMi a thah lai ah Murat Altun hi kum 26 mi asi ih, an kaih ihsin tutiang thawngah kum 3 tluk a um zo asi. A tlunthu an relthluhsak hnu ah Murat cun, “Mgr Luigi ka thahnak par ah ka siraw ngaingai asi. A poi mi cu, ka thah zawngah khan a thalo ti ka thei nan, keimah le keimah ka control aw thei nawnlo asi” ti in asi.\nTurkey Pastor That Tumtu Kai\nANKARA, TURKEY (Worthy News)—Turkey ram sung ah, Izmit Protestant Church ih an pastor Emre Karaali cu, mi thenkhat in thah an tum thu theih asi ih, cumi thuthawn pehpar ih an rinhlehmi mi 14 pawl cu an kaih thu Barnaba Aid cun an sim. January sung ih Evangelical meeting an neih nak ah, hi pastor hi zo ti theihlo pawl in that tum in an bei ih, vanthatnak ah a luat thei. Cumi an kaihmi lak ih 2 pawl cu, Pastor ih kawhhran Izmit ah khawmaw ringring in, pastor le a nupi nelzet ih komtu an si ti theihsuah an si. Zo in, ziangruangah thah an tum ti cu zingzoi rero lai tak asi.


Duhdawtnak Tumbik - Chinland Today Media\nNovember 10, 2008 11:55 pm·0 comments\nMi pakhat in a rualpi pawl hrangah duhdawtnak tumbik a neihmi cu\nan hrangah a nunnak pek hi a si. – John 15:13\n– Ezekiel 34:36\n– Thufim 15:12-21\nAustralia ram ih Melbourne khuapi cu ram hrangih nun a liamtu pawl sunloihnak le hngilh lonak hrangah dinmi khua a si. Leitlun Raalpi A veikhatnak (WWI) hnu ah dinmi a si ih cuih hnulam ih rampi hrang a ttuantu pawl upat sunloihnak khal ah an hmang.\nKhuapi mawi pakhat a si ih raaltthatnak le pumpeknak theihternak hrangah an sakmi innpi sungih lungto parah, “Zohman ih neih lomi duhdawtnak” tiah an ngan. Kumtinte, thla 11 thla (November) ni 11 ni zinglam nazi 11 ah “Duhdawtnak” timi cafang parah thlalang pakhat ihsin nitleu an run kapter. Ram hrangih nun a rak petu pawl hrang ahcun hmual neizetmi a si.\nZalennak hrangih man a rak petu pawl hngilh lo ding cu a thupi in a sunglawizet. Lungto parih canganmi in sullam kaupi a nei. Jesuh in leitlun sualnak hrangah Thinglamtah (Cross) parih a thih ding zaan ah A ttongtaami a si (John 15:13). A thihnak thu cu leilungtlun uk awknak ih thuneihnak ihsin luatnak dingah si loin sualnak ruangih cawhkuan ding ihsin luatnak hrangah a si. A thihnak cu nuntu khuasak daan semrem deuhmi in pek dingah si loin kumkhua nunnak pek dingah a si.\nRam hrangih nunnak a petu pawl hngilh lo ding hi a thupizet ko nain a thi cuahcomi kan leilungpi hrangih thitu Jesuh Khrih sunloih le thangtthat ding hi hngilh hlah uhsi! Thungaite’n kan ti ahcun, hi hnak ih tumsawn duhdawtnak dang a um lo.\nKhrih ih in duhdawtnak hnakin tum sawn duhdawtnak a um lo,\nLei ah a rung ttum, milai ah a rung cang;\nA thihnak in rundamnak in tuah sak,\nDuhdawtnak tumsawn dang a um nawn lo.\nJesuh ih Thinglamtah (Cross) cu Pathian ih duhdawtnak fiangtertu tumbik a si.\nOlsam Khristian Nun\nZo na rian ding


Valentine's Day Suahkehnak - Chinland Today Media\nValentine’s Day Suahkehnak\nFebruary 14, 2012 7:13 am·3 comments\nValentine’s Day cu Rome Empire san in a rak thok. Hlanlai Rome pawlin an milem pathian upatnak puai Juno timi cu February 14 ni ah an rak nei. Juno cu Rome pawlih nunau pathian(godddess) a si. Rome pawl cun Juno cu nunau pawlih pathian asilole nulepa thi-aw tertu pathian tiah an ko. Cumi puai theh ih a thaisun February 15 ni ah Lupercalia timi puai cu an tuah theu. Neta ah Pope Gelasius(492–496) in cumi biaknak puai cu a tawp ter.\nRome Empire san laiah fala le tlangval pawl cu naihniamzet ih tlanlen an siang lo. Asinan, an hrangih an tuah sak ve mi thil pakhat cu cate parah hmin ngan ih an hawlawknak a si. Lupercalia timi an puai zaan ah Rome fala pawlih hmincu cahnahte parah an nganih thawl sungah an ret. Cumi thawl sungih an retmi cahnahte cu tlangval pawlin an va zuk ih cuticun a hmin an zuhngahmi fala cu puai sungih an kop a si. A caancaan ah cutiih puaisung an kop mi fala cu kumtluan in an kop lanta ih neta ahcun an duhdawt aw in an nei aw lanta theu a si.\nRome Empire Claudius II san ahcun an ram ah thisen suaknak a phunphun in a hungcang a si. Claudius cu a nunrawng in a rapthlak tuk ruangah zohman in ralkap an tuan paih lo ih mi hawlding an hartuk. Claudius cun cutiih a Rome mipawl ralkap an tuan paihlonak cu an nupi fanau pawl thawn an thenawk duh lo ruangah a si ti’n a zum ruangah thitawk le thitaw dingih hamawknak pawl a rak kham.\nSaint Valentine (Mithiang Valentine) cu culai ah Rome ih an puthiam (Priest) larzet a si. Valentine cun Christian biaknak ruangih hremnak a tuartu pawl a ruun ih fala le tlangval thitaw duh pawl khal a thitawk ter ruangah a lutan tiang tuar in a um. Thawnginn ih a um lai-ah thawnginn kiltu pa(Ca hrekkhat ahcun thawnginn kiltu pa ih hmin cu Asterius tiin an ngan.) ih fanu thawn an rualpi aw ih an thah hlanah cu nute hrang dingah ca a nganta. (mihrekkhat in hi nute cu mitcaw a siih St. Valentine ih thlacamnak in a dam tiah an ti.) A cangan mi hnuaiah “nangmai Valentine hnen ihsin” tiah a ngan. Mi hrekkhat cun St. Valentine cu thawnginn sungih a um laiah nauhak pawlin cate kuat in thazang an rak pe theu a si an ti. A rak larzet ih thah a tuar hnu khalah nauhak pawl cun thawnginn ih a rak umdahnak khan ah cate an va ret theu ti a si.\nValentine cu Christian a sinak ruangah Claudius II in a rak that Claudius cun Valentine thihnak ihsin a luat theinak dingah Rome pawl milem biaknak thlunding in a sim nan Valentine cun a duh lo ih amah Claudius sawn kha Christian biaknak zawmter a tum sawn ruangah thah a rak tuarnak a si. Valentine cu February 14, 269 AD ah thah a si ih Flaminia ah an vui ih cumi ni cu duhdawtnak langternak ni ah an hmangcih. Duhdawtnak langternak laksawng pekawknak in siseh, pangpar in siseh, an duhdawtmi hnenah le a thupte in an duhdawtmi hnenah an pe theu.\nA.D. 496 ah, Rome ah Christian biaknak in a khat ih Pope Gelasius cun milem biaknak puai Lupercalia cu a tawp ter. Puai hminthang a rak si ruangah cumi puai aiawh ih thildang tuah dingin khua a ruat. February thla sungah biaknak ruangih thah a rak tuartu St. Valentine upatnak tuahsaknak nei dingin khua a ruat. Asinan cumi cu 1969 kum ah Kawhhran in Saint upatnak ni(Mithiang upatnak ni) cu a tawpter nan tuini tiang mi tampi in an hmanglai a si.\nPope Gelasius I in Saint Valentine tihzah upatnak ah AD 496 hrawngah February 14 ni cu Valentine ih ni si dingin bikhiahnak a nei. Century 5th hrawngah cun Rome pawl in “Camcawhfung zuuk” ih nupi pasal an thitawk cu Christian pawlih thlun ding a si lo tiin an kham. February thlalai hrawng hi France le England ram ah vate pawl nulepa an pawlawk caan thoknak caan hrawng a si ih cumi thlun in Valentine’s Day cu duhdawtnak ni tiin kawh thok a si.\nValentine Day ruahdaan a phunphun\nRome empire san lai ahcun, Fala le tlangval pawl cu an valentine fala le tlangval situ dingih hmin cu thawl sungih hmin nganmi cahnahte an zuuk theu. Cumi an zuuk ngahmi hmin cu zarhkarkhat sunglai an ban ah an tawn, asilole an ngan theu. Cutiih an rak ti cu an duhdawtmi cu midang ih an rak theih ve an duh ruangah a si. Ram hrekkhat ahcun fala pawlin an tlangval hnen ihsin hnipuan laksawng an dong theu. Falanu cun cuih laksawng cu thate ih a ret asile a petu pa cu a thit duh tinak a si.\nMihrek fala in Valentine ni ah robin timi vate phunkhat an lupar ih zuang an hmu asile a pasal ding cu lawng mawngtu a si ding, sparrow a hmuh asile mi farah thawn an nei-aw ding nan nun nuamzet in an um ding, goldfinch a hmuh asile mi lianzet thawn an thitaw ding tinak a si an ti.\nDuhdawtnak tohkham timi khal a um ih a tum zet. A hmaisa ih an rak tuah mi cu pakhat tonak a si ih fala pakhat kor tumpi hruhih to thei dingin an tuah. Netalam ahcun, mi 2 totlang thei dingin an tuah.\nFala khal tlangval khal siseh, an thit duhmi hmin 6 an thinlung ah an ruat ih apple kung a kiak hlanlo merh phah in cuih hminpawl cu an saal. Apple kung a kiakzawng ih an saal ngahmi hmin cu an thit dingmi a si an ti.\nRome pawlih ruahdaan:\nRome pawlin Leperdius puai ni ah mee le ui pawl an that ih an thahmi savun in nunau pawl an rak thawi theu. Cangantu Lenski ih ngan daanah “Rome ih cuvek a tuahtu pawl hi Zuu an ri ih taklawng in an um. Culawng siloin fala pawl cu thawituar dingah a tlar aw theu ziangahtile thawi an tuarnak in a thangso terih fate a nei ter ti ruahsannak an nei,” tiah a ti.\nThilmak pakhat an tuahleh mi cu camcawhfung zuuk ih mai koppi ding fala hawlnak a si. Rome fala pawl hmin cu cate ah an ngan ih thawlsung ah an ret. Tlangval in fala hmin ngan ih an retnak thawlsung ihta cate cu a va zuuk. An zuuk ngahmi fala cu puai sungah an koppi ih an duhawk asile an thitawk lanta a si.\nHlanlai Rome pawl hi tuisan ih duhdawtnak kan langternak zim khihhmuhtu an si tiah kan ti thei ko. Emperor Claudius II in biaknaklam ruangah Feburary 14, 3rd century(thah an tuar kum cu an bangaw lo) hrawngah Valentine timi hmin neitu mi 2 a rak that. Cumi thah an tuarnak cu Catholic kawhhran pawlin upatpeknak an nei ih cumi ni cu St. Valentine’s Day tiah an ko.\nAsinan an puaituah daan cu a hlan ih an rak hmandaan vek a si nawn lo. Cangantu Lenski cun, “Zuuri dinhmun hnakin a saang deuh ih Christian cun hnipuan an hruh nan duhdawtnak le thansonak ih an ruahtheumi cu a hlo cuang lo.”\nValentine’s Day Symbol\nValentine’s Day hi Holiday ni dang vekin symbol(hminsinnak) a nei. February thla a thlen cun zin kilkip ah rose pangpar sen hmuhding a tam thei nasa. Rose pangpar cu duhdawtnak langternak a si. Cun a dang zawngih a khihhmuh mi cu laileng le kilaw vate phunkhat (love bird) an si. Himi vate phun 2 cu kop an hawl tikah February thlalai ah an hawl ih voi 1 an hawl ngahmi cu rinumzet in thihtiang an kop lanta ti a si.\nValentine Card thuhla\nValentine’s Day cu a tlangpi thu in card pekawknak tiih theih a si. Ziangvek in rak thok a va si khal le tuisan ahcun kumtin te’n, Christmas caan siar loih, kuatawk tambikmi a si ih, billion 1 tluk kuatawk a si. Kum 1700 hrawng ihsin satin puanthan, puanthan nal le lace pawl hmang in an rak tuah ih a larzet. Kum 1800 hrawngin sumtuahnak in an hmang. Doller 10 tiang a rak man ih culai ih thil mankhungzet lakah a telmi a si. Kum 1800 tiang Valentine’s Day card pawl rak tuahnak rampawl cu England le European rampawl ah an si.\nKum 1870 thokpek hrawngah Esther Howland, kum 19 mi American fala nute in America ram ah Valentine’s Day Card tuah in a rak zuar. Amah cu Valentine’s Day ih Nu (Mother of Valentine’s Day) tiah kawh a si. A rualpi 3 le a unau pa 1 thawn an rak tuah thok ih ramtin ah an kuat vivo. Kumcem lamah cun $.100,000 a ngah. Cuih hnuah man ol ih zuar theih dingin midang in an ron tuah ih a larzet.\n“Greeting card Association’’ pawl in Valentine card cu kumkhat ah one billion an zuar khawng a si thu an sim. Greeeting Card zuar tambik 2 nak a si an ti. Himi ni hi US, Canada, UK, France, Mexico le Australia pawlah a hleice in an hmang ih nunau 85% in cards cu an lei ti a si. Tuah hmaisabik a si tiih an theihmi Valentine’s card cu tu-ah Britist Museum ah ret a si.\n1. “Saint Valentine’s Day” www.pictureframes.co.uk/pages/saint\n2. “History of Valentine’s Day” www.history.com\nColosseum Thu A Tawinak In\non February 14, 2012 at 12:04 pm\nHivek ca lawrkhawm thiam hicu a thiam ngaingai a si. A siar nuam ih a manhla ih theihkauhnak nasatak in i pe a si. A ngantu na thiamtuk.\non February 14, 2012 at 3:48 pm\nE. Khai! Mai Furkut na thiam na sa. Ka thu theih dah lo tla tampi ka theih phah si a.


Chin Ramkulh Falam Khawpi Ih Tlawnginn Pakhat Ah Bomb A Puak – Vapual Auaw\nChin Ramkulh Falam Khawpi Ih Tlawnginn Pakhat Ah Bomb A Puak\nMay 26, 2021 vapual auaw Chin Thuthang 0\nChin ramkulh Falam khawpi cinmual vengih um Ah-tha-kah 2 tlawnginn ah bomb a puak thu kiangkap mipi hnenin theih a si ih bomb puak sulhnu khal hmuh a si.\nCinmual veng ah thah kah 2\nMay 26, zinglam nazi 2 hrawngah bomb puak a si ih bomb puak lai caan ahcun zohman zoh ngam loin ,tuizing khawvang hnuah an zoh cu bomb puak ruangah cazirnak hmun tlawnginn hrekkhat a siat thu mit hmutu cun a rel. Tuhrih ahcun bomb puak ruangah hriamhma tuar le thi an um thu theih a silo. Cinmual veng Ah-thah-kah tlawnginn sungih bomb puak thuhla kan ngan theh hnuah Matubuk vengih Ah-mah-kah 5 tlawnginn sung khalah bomb a puak tiah theih bet a si.\nMatubuk ah mah kah 5\nRalkap cun May 24 in ramsung hmun tinkim ah tlawng hminpe pe dingin caan a on thokih Chin ramkulh sungah myone 9 lakin myone 7 ah tlawng hminpe an um ih cumi sungin Falam khawpi ah tlawng hminpe an tam bik tiah fimzir zung cun thu an rak suah. May 25 ih tlawng hminpe cazin cu theih a si hrih lo.\nMay 24 ih Chin ramkulh sung myone hrekkhat in tlawng hminpe cazin an tarlangmi cu Falam ah 244, Tonzang ah 205, Tedim ah 198 le Hakha ah 28 tipawl an si tiah fimzir zung hotu cun a rel. Mindat le Kanpetlet ahcun mipi humhimtu le ralkap buainak ruangah tlawng hminpe an um lo tiah theih a si ih mipi tamzet cu himnak hawl in hramlak ah an tlan a si.\nRalkap In Falam Peng Lumbang Khua Ih Lai Meithal Nei Pawl An Laksak Thluh\nChin Ramkulh Falam Khawpi Tlawnginn Hmun 2 Ah Bomb A Puak


Minung 80 Dehtu Tisartan Cu Tutiang An That Hrih Lo – Meifar\nUganda, Luganga khua kiangih tili Lake Victoria sungah tisartan sual zet arak um ih minung 80 a deh zo. Ramsa le rannung khal tampi a deh zo ruangah a hmin ah “Osama’ tin an phuah.\nMisual hminthang Osama bin Laden sirhsan ih an phuahmi hmin a si. Tisartan cu ft16 ih sau a si ih a tum zet, tiva ih nga hawl le ramtawi pawl arak deh ṭheu.\nMinung sa cu a ei thluh dah lo, tiva kap ah minung lu, kut le ke pawl a tan ṭheu. Pasalṭha le sathiam pawlin kum reipi sung that dingin an bawh nan an that thei lo ruangah a sungah khuasia aum si ding ti an zum.\n1991-2005 kum sungah minung 80 a deh zo, tiva kap ih um nauhak pawl khal arak deh ṭheu. Luganga khuasung mipi pawl cu tisartan ṭih ah an vaksuak thitha ngam lo, 2005 kum ah ramsa humhimtu pawlkom le cozah in kai dingin an hawl ih caw thau 2 hmangin an kai ngah.\nThang an rak kam ih an awk ngah, khuasung mipi pawlin that an tum nan ramsa humhimtu pawlin an rak siang lo, Uganda Crocs ramsa hmuan sungah an ret ih cithlahtu ah an hmang. Ramsa humhimtu pawlin tisartan phun dang a si ruangah that an siang lo, cithlah dingin an vulh sawn.\nUganda Crocs ramsa hmuan cu Osama tisartan ruangah a lar phah zet ih mikhual khal an tam thei zet. Uganda Crocs ramsa hmuan ah tisartan 5,000 hrawng an um zo. Tisartan Osama ih fale pawl cu an that ih an vui cu Italy le South Korea ram ah an kuat ṭheu, annih in hnipuan phunphun le handbags tuahnak ah an rak hmang.\nA Relhnak Ramlak Ihsin Min Maw Kun In “Ka Suahsemnak Yangon Ka Ngai Tuk, Zan Nazi 8:00 Ah Bungbel Nan Tum Lai Maw” A Ti


Siibawi Thiambik - Chinland Today Media\nJuly 13, 2012 1:03 am·0 comments\nBible Siar Ding: Suahlannak 15:22-27\nKeimah hi a lo damtertu Bawipa ka si.\n– Suah. 50:21\nMinung taksa ruangpum hi cipciarzet le theihthiam harze ih sersiammi a si, ih natfahnak asilole hriamhma kan ton hlan tiang cu amah kel te’n a ttha thei. Cumi hnulam cun co-u kan pek le kan thupittermi cu tidamnak (healing) hawl lampang ah a feh thlang. Pathian cu A Ttongkam sungah “Damtertu (Healer)” in a phuanglang aw nain a tidamnak langtermi le a thupitermi pawl hi milai ruah daan thawn cu a danglam.\nEgypt sal an taanlai ah, Israel mi pawl cu anmah namnehtu zumlotu pawl ih tidamnak an thlir daan in an khuaruahnak a ciahneh. Pathian in Egypt sal taannak sung ihsin zalennak a pek tikah miphun thar dinhmun in Yahweh Pathian ih taa an sinak an zir saal a ttul. Tipisen tthen hnih ah tthen in Egypt raalkap kut sungih a run hnu rei lote ah, Pathian in A minung pawl cu in a theih lomi tidai kha in a hniksak. A liam ciami nithum lai ah Yahweh ih rundamnak vun ciingmang ding ai ah, phunzainak in Pathian an lehrul.\nPathian in tidai cu a thiangter saal, asinan A thupitermi kha Israel mi pawl a zirh hngai. Egypt ram ih an zirmi pawl kha hlonhlo tahrat in Amai’ thu an ngai ding a duh. Co-u an pek dingih a duhsakmi cu Yahweh Pathian thawn an pehtlaih awknak tidam ding hi a si. Bawipa cu a hmaisabik ih an ret asile thlarau daan le tisa daan ah a thluasuah ding. An hrangah Amah cu “Yahweh Rapha, Damtertu Bawipa (The Lord Who heals)” a si ding.\nPathian in kan leitisa hi damcakter ding a duh. Asinan kan thlarau nun tidam ding hi a thupitter (priority) sawn ih Jesuh Khrih thawngin Amah thawn pehzom awknak harhdam kan neih thei ding hi in duhsakzet a si.\nYahweh Rapha, ka nunnak hi Nangmai’ hmuh daan le co-u na pek daan vekin hmu thiam ve dingah in bawm hram aw.\nTuni ah Yahweh Rapha thawn a harhdammi pehtlaihnak nei thei dingin ziamgmi si co-u (priority) ka pek ding?


Kawlram Mi In Thailand Ram Ah Nunau Nauhak Te A Ru !!! – Meifar\nThailand, Chiang Mai Province ramsung ih um nauhak kum 2 mi cu a hlo ih het le chet tin an hawl rero nan an hmu thei lo, ni 3-nak ah an rinhlelmi Kawlram pa cu thu an sut ih a sim duh lo lawk. Napin thu an sut ciamco hnu lawngah a retnak hmun a sim thei ih a that lo thu khal a sim.\nCutin, police pawlin lamzin khihhmu dingin an hruaitel ih banhla hmuan ih thlamte sungah thacau zetin nauhak te cu arak it hnianghni lai an hmu, Kawlram pa in nauhak cu a ruk hnuah puk sungah a ret.\nCutawk puk ihsin nauhak te cu arak tlansuak thei ih banhla hmuan ah lutin thlam sungah a relh. Nauhakte ih nu kum 23 mi Mali Pasi khal a fanu Nong Gina an hmuhsal ruangah lungawi aipuang in a tap rero.\nMali Pasi in “Ka fanu Gina ka hmusal cu ka lungawi tuk, suaksal vek ka si” tin mitthli thawn runsuaktu pawl hnenah a sim thei. Gina cu a nulepa in siizung ah an fehpi ih an tuamhlawm rero lai, Chiang Mai police pawlin nauhakte rutu cu an kai ih sakhan ah an hruai. A hmin cu Mr Siew ti lawngin an thei, kum 44 mi a si.\nCun nauhakte ih pa Mr Suriya Wongsilarung thawn rualpi aw an si. Thailand police pawlin thu an sut ih Mr Siew in nauhak a ruk thu a phuangaw, a ruknak san cu “Ramlak ah khuasia ka tongih nauhak umpi a duh thu in sim, lamlak ah Nong Gina ka hmu ih ka kai. Puk sungah ka tanta ih tupi khuasia le tlangpar khuasia pawl thawinak hrangah ka ret” a ti.


Thuanthu Sim Thiam Pa - Chinland Today Media\nThuanthu Sim Thiam Pa\nFebruary 4, 2009 5:53 pm·0 comments\nJesuh in hibangtuk thu pawl hi miseenpi hnenih a sim tikah tahtthimnak a hmang ttheu. Tahtthimnak hmang loin an hnenah zianghman a sim dah lo. –Matt 13:34\nPulitzer laksawng a ngahtu cabu “Teacher Man“ sungah Frank McCourt in New York City High School pawl ah kum 30 sung saya a ttuannak thu a ngan. Mirang ca le cangan daan zirh daan phun dangdang hmangin a zirh. Cumi sungah a tthabik zirhnak cu a zirtu pawl ih thinlung laaktu le thapeknak a simi mi thinlung khoihmi thuanthu simnak thawn thuzirh hi a si a ti.\nHimi thuzirh daan cu zirhtu tumbik Bawipa Jesuh Khrih ih rak hmanmi a si. Thiamnak saang le biaknak hruaitu Nicodemas in Jesuh hnenah, “Nang cu Pathian ih run thlahmi saya na si ti kan lo thei” (John 3:2) tiah a ti. Asinain Jesuh in a thluntu mipi hnenah thu a sim tikah Talmud thudik pawl a hmang lo. Thuanthu simtu pakhat vekin thu a zirh.\nJesuh Khrih ih tahtthimnak pawl cu mi thinlung sungah reipi a taang. Farasi le siahkhong pa thuanthu ihsin (Luke 18) Pathian ih zaangfahnak le ngaithiamnak thu kan thei. Fapa tlanhlo thuanthu (Luke 15) ihsin Pathian in sualsirtu pawl a duh thu a sim.\nJesuh ih simmi tahtthimnak pawl in Amai’ thu in zirh ih in duhsakmi nun daan in khihhmuh. Kannih khal kan zumnak thuanthu hmangin midang pawl Jesuh Khrih hnenah kan hruai thei ve.\nKa ttong i uk aw tusun ah,\nNa duhdawtnak thu sim ning;\nNa zaangfahnak thuanthu in,\nMi thinlung na lam van ah hoiter seh.\nPathian thudik zir daan tthabik cu cuih thudik midang zirh sin a si.


ZIKA Natnak Hi Ziangvek A Si? - Chinland Today Media\nZIKA Natnak Hi Ziangvek A Si?\nFebruary 10, 2016 1:49 am·0 comments\nZika Natnak: Ziang Vek Cekci A Si Pei?\n(Thusuh mi letnak Thawn)\nTulai leitlun mipi thinphang tertu natnak; Zika nathrik hi a liamcia kum 70 laiih an rak hmuhsuak zo mi a si. Asinan kan dungnai te ihsin mipi vantlang ih a hrileng a luar ruangah tihnung zet le mipi thinphang ter zettu ah a cang.\nAmerican president Obama cun Zika nathrik cimit ternak dingah a cozah pi hnen ihsin sumpai $1.8 billion cu tulhruak sum tiih hman theih dingih pe dingin a rel. Asinan tutiang cu hi nat thuhla zingzoi rero lai a si.\nSingapore ah hi nat neitu mi 41 ihsin 53 ih an kai dukdi tikah Asia rampi ih um mipi pawl thin a ti phang sinsin.\nSibawi thiamsang pawl ih zinzoi mi le an hmuhsuah mi pawl a tawinak in tarlang tum hnik sehla..\nTihnung A Si Ngaingai Maw?\nZika natnak hi khawsik khurhnak phun khat a simi, Yellow fever, West Nile, Chikungunya le Dengue pawl vek cikhat a si ve. Asinan a nat khamnak ding hrang sivai a um hrih lo mi hi a si.\nA natnak hi natsia le tihnung zet a rak silo. Asinan a nathrik in natnak dang kaisawng vivo in taksa ah hnatuannak dang a neih miin tih a nung ter. Lu a ti fate ih cutin thluaklam ah nat hrik a kai vivo ih thantheilonak a suah ter hleiah thihnak tiang thlen theitu nat tihnung a suak ter thei a si.\nZiangvek In Hi Nathrik Ngah A Theih?\nHi nathrik hi kawngsang phunkhat ih keunak ihsi karh zai vivo mi a si. Aedes aegypti timi, kawngsang mikeu phunkhat in nathrik a keng ih a keu ngah mi hnen ihsin a kai sawng aw vivo. A thok ahcun hi nat hrik hi Uganda tuupi ih um kawngsang ihsi suak mi a si tiin an hmusuah mi a si. Asinan tu ahcun America ram le leitlun ram hmun 31 lenglo ah a natnak a karh zo.\nFebruary 2, ah Zika natnak hi nupa sinak hmantlangnak ihsin a kai tiah thuhla a suak. USA pa a siih Venezuela ihsin a tlun ah hi nat a nei tiih theih mi a si. Nupa sinak a hmanpi mi nunau in hi nat a kai ve ruangah, nupa sinak hmantlangnak ihsin a kai tiih an rak tinak cu a si. Mipa ihsin nunau ah a kai sawng thei tiin theih a sinan, nunau ihsin mipa hnenah a kai timi cu tu tiang a um hrih lo.\nHnawi ti, cil le zun pawl ihsin hi nat a kai thei maw tiin an zohfel zo nan taksa ihsi tisuak menmen, thisen tilo ahcun nathrik hi kai sawn awk a theihlo tiin zingzoitu sibawi thiamsang pawl cun an sim.\nNupa sinak ihsin ziangtin a kai thei ti cekci hi an zingzoi fiang hrih lo ih theihfiang thei dingin an hawl rero lai fang khal a si.\nZiangtin a karh vivo? Ziangvek in an na?\nHi nat kaitu mi pa 5 lakih pakhat tluk lawng in a natnak ngai hi an tuar tiin nat zingzoitu Centers of Disease Control and Prvention (CDC) pawl cun an sim. Nat a lang dan cu taksa thak, taksa ruh caang na, mit sen. Taksa thop thiamthiam le luna tivek in a lang.\nA nat sung hi, ni hnihkhat ihsin zarhkhat tiang a si theu ih, sii zung ih feh tul ngaingai tiang tuar hi an um tuk lemlo. Cun a nat tuarlo ruang ih thih ding tiang khawp in a nat khal a na lo.\nZika hri ih a kensuah mi nathrik cu naute piansualnak a siih, Guilain-Barre titla ih kawh mi taksa zungzaam lam ih natnak ah nasaten a tuan mi hi tih a umnak cu a si.\nKa nei maw neilo ti ziangtin ka thei aw thei ding?\nA hmaisabik ah Zika nathrik na neile-neilo na theih aw theinak dingah thusuhnak pawl rak ruat hmaisa aw.\nNau na pai maw?\nNau pai zik vek ih a um rero lai mi nu na si pang maw?\nNunau thawn khuhnak umlo in nupa sinak hmang; naupai lole nau pai zik mi thawn nan um tlang pang maw?\nHimi pawl a zate ih “Silo” timi na ngah ahcun na ngah theinak cu a mal. Ziangah tile hi nat hi zatek 20% hrawng lawngin, a tlun ih thusuhnak pawl thawi pehparawknak ihsi an ngah theiih cumi hmanah mi malte lawngin nat ngai cu an tuar.\nAsinan atlunta pawl lak ihsin “Asi” timi na neih ih, na um dan na zumawk lo a si pang le na sibawi hnenah na thisen zohfel dingin sut lohli aw. Na thisen ah nathrik a um le umlo an rak lo zoh fiang sak lohli dingih, khawsik menmen lole tlangrai hritlang pakhatkhat menmen na rak ngah mi khal a si thei a si.\nZiangtin Zika nathrik ihsin kan kham aw thei ding?\nA poi zet mi pakhat cu, tui ni tiang cu Zika nathrik khamnak ding hrang sivai tuah hleice mi a um hrih lo. Asinan nathrik zingzoitu CDC pawl cun nathrik dodeemnak ding hrang ah a hnuailam ta pawl tuah dingin mipi an zirh.\nRei pi cawlh hahdam ding\nTidai hal ih taksa ro lo dingin, a tilam tampi in ding\nKhawsik le natnak dang kham dingin acetaminophone (Tylenol) ei a tha\nNatsawknak dang, mai duh mi poh ei men lo a tha\nSi dang ei rero lai mi pawl hrangah sibawi hnen feh in si ei ding mi suh lohli a tha tiin an sim.\nUS ramsung le hmun dang pawl ah ziangtin kan kilkhawi aw ding?\nA thupi zetmi pakhat cu nathrik a umnak hmun tiih an tinak kiangkap ih tlawn lo hi a him bik mi a si. Asinan cutawk hmun ih tlawng tumtu hrangah kawngsang si, nisa tuarnak si pawl culh awk ding a tha ih bawngpi sau le angki sau hruh ding le inn sung tifai mi le thianfai fel mi sung ih um ding tla a si.\nZika nat na nei tiih narak ruah awk pang a sile, midang ih kai ve nawn lo dingin, mikeu-kawnsang ih keu awter lo dingin nangmah te khal na ralrin awk thiam a tha. Aedes aegypti timi natnak neitu kawngsang nu hi, kawngsang mi keu duh zet a siih, hnawm hnok lak, inn leng a vangnak hmun ih tlang mi an si. Curuangah na umnak room pawl ih sangka kha felfai ten khar pit aw.\nNathrik Umnak hmun tiih an hminsin mi pawl?\nAMERICA Ram Ihsin\nOCEANIA/PACIFIC Tikulh ram pawl ihsin\nLearn about Zika & Pregnancyn; Centers for Disease Control and Prevention\nWhat is the Zika virus, and how afraid should we be? A scientist explains; VOX Health & Science\nZika Virus What To Know; CNN\nAr Thlakiu (Chicken Wing) In Nunau Nau-inn Cancer Nat Thlen Thei\nElnaa Natnak Suak Dingmi Khamdan Phun 5


Hakha thingyan le ruahnak a phunphun | VCTH\nHakha thingyan le ruahnak a phunphun\nHome » Thlirnak » Hakha thingyan le ruahnak a phunphun\nBy vcth on April 13, 2016.\nMizaan ah Pyanciazi zung ih Facebook Page (MOI) in Chin ramkulh khawlipi Hakha ah 2016 Thingyan cu ramkulh cozah ih hohatnak in sunglawi zetin an hmang thu an phuang. Cozah thar ih tuanvo neitu pawl in puai onnak ribbon tannak tla an nei.\n2016 Hakha Thingyan cu April 12, zaanlam ah on a siih hi puai ah kawl hnakin Chinmi an tam sawn tiah an ti. Stage par ah tla Chin thuam mawimawi thawn caan a hmangmi fala tete tla hmuh ding a um.\nThingyan le Khrihfa Dinhmun\nKawlram ih Khrihfa pawl in Kawl titoih puai, Thingyan, hikan hman pi lo. Kan nauhak lai ih ti an lek mi va bih men hman ah nu le pa hnen in feh lo dingin kawk le nun sim kan tuar. Cuvekin Khrihfa bu lam tla in a hleice in an mino pawl hi thingyan puai feh lo dingin thazang pek aw a si. Kawhhran tampi cu hi puai caan ah camp ti vek tuah a si.\nThingyan hi nunphung puai maw biaknak puai a si tihi theih a har zet. Biaknak puai tampi cu a rei vivo tikah nunphung ah an cang. Cu vek thiamthiam in nunphhung puai ah tla cui nunphhung neitu ih biaknak hi tello theih lo dinhmun a si.\nThingyan cu Theravada Buddhist ram pawl a simi Kawlram, Thailand, Laos le Cambodia pawl ah hman a si. Nunphung a si tiah kan ti ahcun Kawl nunphung lawng siloin Theravada Buddhist ram pawl ih nunphung a si ding.\nChinmi dinhmun le Khrihfa dinhmun in Thingyan cu kan pehparnak zianghman a um lo.\nHmai lamah Ramkulh Cozah in Thingyan hi Promote ding a si maw\nMihrekkhat in Chin National Day ah tla Kawl pawl, Cozah upa pawl in in sunloih pi ve ko, bawi upa pakhat dinhmun in Thingyan, an Kawl puai, sunloih pi cu a poinak a um lem lo tiah a titu an um. Cucu mah ruah daan cio a si ko.\nHmailam ah Chin ramkulh cozah, Chin ramkulh hruaitu lu le ban pawl in Thingyan an sunloih ding hi na duh maw? tiah lo sut sehla …….. ziangtin na let ding.\nSim zo vekin Thingyan cu social (luhmuhzi) lawng a silo, Biaknak le nunphung hrambunmi puai a si ruangah Chin ramkulh (Chin mipi ih hriltlin mi) cozah cun thapek ding a si lo in ka hmu. An duh len anmah Kawl, Buddhist pawl in nuam zet le zalen zetin sunloih ko seh.\nTi har boruak\nTu kum cu Kawlram hmun tampi le Chin ramkulh hmunkip ah ti a har. Cu pawl lak ah ti harbik khua ha Hakha a tel ve. Mipi in ding, hman ding harsa zet dinhmun ah….. tin ruah ding a um.\nMah hmuhdaan le ruahdaan cio a si vekin a tanglam ah na hmuhdaan, nan ruahdaan zalen zetin rak comment uh!\nOne Response to Hakha thingyan le ruahnak a phunphun\nAnonymous April 14, 2016 at 2:29 am\nHakha thuthang in tla a tar lang ve ,Hakha khua harsa a tong rero lai ah Kawl titawi puai teh le kan ngaih tuah dg tin Mipi hril tlin mi NLD cozah tar cun a ti tin a tar lang thin a nuam duh lo nasa.\nTu cozah thar hi mipi ih kan hril le kan zo rero lai ah Mipi harsa tan in Kawl titawi paui teh hnuk ah an ti hi cu thin a na duh ngaingai a si


Kawlram ihsin ramdang fehtu 80% cu Tuluk ram ah umhmun khuar - Chinland Today Media\nApril 27, 2012 5:39 am·0 comments\nUNO zung (UNIAP) ih than vekin Lei tlun ah kum tin minung 2.5 mill cu ramdang feh in an um ih Kawlram sungah ramdang fehsuak tu 80% cu Tuluk ram ah umhmun an khuar tin an sim.\nCuvekih kum tin 2.5mill ram dang ih fehtu pawl ih dinhmun a hrek cu mi zuar aw,danglam zet ih nupa sualnak tuahnak,duh lo cingih hnatuan ter nak,lo theih loih sum bur ternak,sal tuan ter nak,ramsa bang ih sawr nak, caw le na bangih hnatuan ter,mi that ter (an sungril phawrh ter),thil zuar nak le hmun hrekkhat ah cun Computer Games dawr ah nauhak pawl nupa sualnak lam ih zir ter nak,nauhak zuar nak,Kalauk zuamawknak,Bawhlung sit puai ih nauhak pawl zuarnak pawl tla an si.\nNitin minung 6800 in ramdang an feh nakah Asia ram sung men lawngah minung 9 mill hrawng an kim.Hi ramdang feh nak thuhla buai hi mai duhhai nak men ih veivak siloin Politics,Pursum leilawn,Khaw pi vangtlang, Thansonak lam, Harsat farah nak, kiangkap tihnun nak le a phunphun ruangih ramdang ah feh le veivak an si ih Ram tin in kham rero hman hai sehla an karhzai thotho a si tin ramtin huap ih theih mi a si.\nKawlram dinhmun ah cun ramdang feh nak hi a phunphun in a rak um ih 1997 ihsi thawkin an rak kham thawk zo. Ram dang fehtu pawl 80 % cu Tuluk ah, 10% cu Thailand ah,6 % cu Malaysia ah le ramsung cu 4% hrawng a si.\nKan dung kum 2011 sungah Kawlram sungih ramdang feh kham nak upadi vekih cawhkuan an pekmi pawl zaten 136 an si ih duhlo cingih kaihhrem mi 89, hlawhhlang 29, duh lo cingih tuanter mi 14, duh lo cingih cawhkuan ter mi 1,nauhak ru 1, pawl cu Yangon, Mandalay,Pekhu,Tanintazi le ram then pawlah cun Shan ram saklam le nisuah nak lam, Kachin, Mon, pawl ah hi thil pawl hi a cang tin theih a si.\nKawlram kiangkap ih ram pawl ah hnatuan le thlahlawh thansak ih sungkua sawmdawl le cawm dingin tumtah ih feh sihmanseh, mi hrek cu Puaisa pawl ih bum le thlem nak, hlohthlau nak, thutiam pelhsawlhnak, nekrawk ih a miat ngahnak pawl an tawn ruangah ram hnih lungkimnak in ram dang fehsuak ih hnatuan dingin an sersuak a tul thu cu tuanvo neitu pakhat in a sim.


Thlarau Mit Vangter Saalnak - Chinland Today Media\nMay 21, 2009 2:17 am·0 comments\nSiar: Johan 9:1-11\nNa thuzirh fiangtermi in tleunak a pek.\nMi lungmol hnenah fimnak a pek a si. – Saam 119:130\n– 1Sansiarnak 10-12\n– Johan 6:45-71\nNepal miphun Dr. Ruit in siibawi naamte le micro-scope hmang in a liamcia kum 23 sungah mit-mal minung 70,000 zikte khua a hmuter hngai. A farahbik pawl khal an lungawinak langternak fang pe in Katmandu ih amiat laak lonak amai’ mit siizung ah an ra.\nJesuh in taksa mit-caw tampi a damter. Asinan a helhkam deuhmi cu thlarau mit-caw pawl an si. Jesuh ih mit-caw pa a damternak thu a zingzoitu biaknaklam thuneitu pawl in Jesuh cu misual a si lo ti’n an zum cuang lo (John 9:13-34). Curuangah Jesuh in, “Hih leilung ahhin thutthen dingah ka ra, cumi cu mit-caw in khua an hmu ih khua a hmu mi pawl in an mit a cawtnak dingah a si,” (c. 39) tiah a ti.\nPaul in thlarau mit cawtnak thu a ngan. “Cuti a si ruangah Thuthangttha kan phuanmi hi thuh a si ahcun a hloral rero mi hrang lawngah thuh in a um. Cupawl cun an zum duh lo, ziangahtile hih khawvel ih khawzing in an thinlung cu thim lakah a ret ringring ruangah a si. Thuthangttha ih tleunak, Khrih sunlawinak ihsin a rami tleunak cu khawvel khawzing cun a phen ringring” (2Kor 4:3-4).\nSaam cangantu in, “Na thuzirh fiangtermi in tleunak a pek (Saam 119:130)” a ti. Pathian Thu cu kan mit vangtertu le thlarau mit-cawtnak damtertu a si.\nTleunak ah ra aw, na hrangah a tleu,\nTleunak cu ka parah a tlaang;\nMit-caw ka si dah na’n, atu cu khua ka hmu thei zo,\nLeitlun tleunak cu Jesuh a si.\nKhawthim sungih leilung in Jesuh ih tleunak a ttul.\nPehtlaih Awknak Tuah\nFimnak Ih Khulfung\nSang Hnakih Thupi Sawn\nMizeng Pa Tidam in A Um